text:
Padiri Fortunatus Rudakemwa
Amazina avugwa aha ni aya kinyarwanda, si afitanye isano n’amadini. Biramenyerewe ko mu mahanga usanga abana bose bitiranwa na ba se. No mu Rwanda byaratangiye, cyane cyane mu bize no mu bakire. Ariko nyine hari ubwo usanga bikocamye. Umugabo azaba yitwa MINANI, kubera ko yavutse ari umwana wa 8 iwabo, n’abana be bose bitwe ba MINANI? Mwene GASEKURUME cyangwa NAGAPFIZI nawe azitwa atyo kabone n’ubwo yaba ari umukobwa?
Mu muco w’Abazungu kandi, umugore aherako afata izina ry’umugabo we iyo babana barashyingiwe. Ntawavuga ko abagore bose babishima, ariko ahenshi ni ko bigenda. Mu bihugu bimwe nka Espanye umwana afata izina rya se n’irya nyina. Hari abifuza ko haterwa indi ntambwe, umwana akaba yafata irya se cyangwa irya nyina gusa.
Amwe mu mazina y’abana b’Abanyarwanda yakomokaga ku ntwari ababyeyi babo baba barumvise cyangwa barabonye mu buzima bwabo. Si intwari ku rugamba gusa, ahubwo kenshi wasangaga ari intwari mu bitekerezo, mu kugira neza, mu mibanire myiza n’abandi no kubitangira.
Ku Munyarwanda, intwari ya mbere ni IMANA ubwayo. Ni yo mpamvu usanga mu mazina y’Abanyarwanda benshi harimo iryo jambo “Imana” uko ryakabaye cyangwa se insimburazina yaryo, igisobanuro cyaryo mu giswahili ari cyo “Mungu”, cyangwa kimwe mu biyiranga (Habiyakare, Habarurema, Habiyambere, Niyonkuru…). Kuri iyo ngingo Abanyarwanda bose bazi igifaransa kandi bakunda umuco gakondo w’igihugu cyabo bagombye gusoma igitabo cya padiri Muzungu Bernardin cyitwa Le Dieu de nos pères, (ni ukuvuga ngo Imana y’abakurambere bacu), 3 vol., Presses Lavigerie, Bujumbura, 1974-1981.
Nanone ariko “Imana irafashwa”. Uwemera kuyifasha kugirango abantu yaremye babone ibyiza byose biyiturukaho, Abanyarwanda ntibazuyaza kumwita na we ubwe “Imana y’i Rwanda”. Ubundi umuntu uwo ari we wese yagombye kuba “Imana y’i Rwanda”, noneho “aho abantu bari, ntihapfe abandi”.
Abambere Imana yifashisha ni ababyeyi ba buri muntu.
Hari ukuntu ugira utya rero, ugasanga umwe mu bana b’abahungu, cyane umuhererezi cyangwa uwegereye umuhererezi afite izina rya se. Ugasanga undi afite izina ry’igisekuru : nka Rwakagara wo mu Bakagara bakomoka kuri Rwakagara, Rugina wo mu Bagina bakomoka kuri Rugina, Mudahambara wo mu Badahambara bakomoka kuri Mudahambara, Kayego wo mu Bayego bakomoka kuri Kayego….. Bityo bityo kugeza kuri Kanyarwanda wo mu Banyarwanda bakomoka kuri Kanyarwanda mwene Gihanga, abakaba se wa Gahutu, Gatwa na Gatutsi.
Iyo ibintu bigeze kuri iyi mbaga y’inyabutatu, bitangira kuba insobe. Hari Abanyarwanda batari Abatwa bitwa “Gatwa, Sagatwa, Mbonyumutwa, Ntoyumutwa, Semutwa…” Hari Abahutu n’abandi Banyarwanda batari Abahutu bitwa “Gahutu, Sagahutu, Muhutu, Muhutukazi, Bihutu…” Igitangaza ni uko, usibye mu mugani w’ibimanuka, nta mazina nka “Mututsi, Gatutsi, Sagatutsi…” aba mu Rwanda. Hari impamvu nyinshi zituma umubyeyi aha umwana izina rivuga ubwoko budahuje n’ubwe. Iya mbere ni uko “Abaturanyi babyara abana basa”. Iyo ufite gihamya ko umuturanyi yaguciye inyuma, umwana uvutse kuri ubwo buryo umwita “Jyamubandi, Zikamabahari, Hajabakiga…”. Niba mudahuje ubwoko n’uwaguciye inyuma, ushobora guha umwana izina rivuga ubwoko bwa se w’ukuri.
Impamvu ya 2 ni isura. Umubyeyi wishimiye ko umwana afite isura y’abo mu bwoko bwe ashobora kumuha izina ribigaragaza. N’ubwo nta muntu waba yaraguciye inyuma, umwana wawe ashobora kuvuka afite isura y’abo bo mu bundi bwoko, ukamuha izina ribigaragaza utagombye kujya gushakisha kure andi mazina. Ibyo bibaho no ku bantu bakuru iyo babaha amazina y’amahimbano. Nk’umuntu usa nabi bamuhimba irya “Niyonzima”, bivuga ko asa n’ingagi, ko rwose ari yo nzima. Kera mu Rwanda hari umupadiri w’umubiligi witwaga Albert Katwari (Cattoir). Usibye n’iryo zina, hari ukuntu yajyaga gusa n’Abatwa, bituma baherako bamwita “Gatwa”, nawe arabyemera nta n’ipfumwe bimuteye.
Impamvu ya gatatu Abanyarwanda bahaga abana amazina ajya gusa n’aho ari mabi, kwari ukugirango urupfu rubanene, ntirubatware. Ibyo byakundaga kuba mu miryango itotezwa n’ibyago igahora ipfusha, cyangwa se iyo yabaga ari umwana wa mbere upfuye. Ukulikiyeho bashoboraga kumuha ikizina kibi kugirango urupfu ruzamunene, rujye gushakira ahandi ufite akazina keza.
Icyiciro cya kabiri cy’abantu Imana yifashisha kugirano abayo babone umukiro itanga ni abategetsi, abayobozi n’abantu bashinzwe abandi muri rusange.
Ubundi buri wese muri abo yagombye kurangwa no kuba “Imana y’i Rwanda”. Ngiyo impamvu Abanyarwanda bahaga abana babo amazina y’abategetsi. Kabone n’ubwo bamwe muri abo bategetsi babaga ari “abakegesi n’ibikonyozi”, ariko kubera ko umuturage yumvaga ari abantu Imana yifashisha kugirango rubanda igubwe neza, ntiyazuyazaga kubitirira umwana we. Ngabo rero ba “Mugabowakigeri, Mukandahindurwa, Nyinawumwami, Kayibanda, Mukakayibanda, Gitera, Mukagitera,…”. Ku ngoma ya HabYArimana (1973-1994) abana benshi biswe ba “Mahoro” kuko intego ye yari “amahoro, ubumwe n’amajyambere”. Abavutse afata ubutegetsi ku ngufu bahimbwe irya “Majoro” kuberako benshi mu basirikari bafatanije nawe kubufata bari bafite ipeti rya Majoro ; kandi n’ubwo nawe yari afite iryo hejuru rya generali majoro, abakecuru n’abasaza babangukirwaga no kumwita “Major” gusa. Byaba byiza kumenya niba hari Abanyarwanda bitiriye abana babo Tewodori Sindikubwabo, Pasteur Bizimungu, Paulo Kagame cyangwa bamwe mu bafasha babo!
Muri uko kwitirira abana babo abantu babaye ingirakamaro, hari ubwo Abanyarwanda ndetse n’Abanyafurika muri rusange bakabya. Ibyo ni nk’igihe ababyeyi baha umwana wabo amazina yombi cyangwa yose y’umuntu babona yarabaye intwari. Nashigukiye hejuru mbonye umwana w’umuwirabura witwa “Bill Clincton”. William Jefferson Clincton bita Bill yabaye perezida wa Leta zunze ubumwe z’Amerika kuva mu w’i 1993 kugera mu w’i 2001. Numvise n’undi munyafurika witwa Franklin Delano Roosevelt. Franklin Delano Roosevelt w’ukuri yabaye perezida wa Leta zunze ubumwe z’Amerika kuva mu w’1933 kugera mu w’i 1945. Nta Munyarwanda wundi nari numva witwa Geregori Kayibanda, ariko numvise Amandini Rugira (uhagarariye u Rwanda i Kinshasa ubungubu) na Magisimiliyani Niyonzima, kandi ntawe uyobewe ko u Rwanda rwagize abarwanashyaka babiri b’imena bitwaga ayo mazina igihe cya repubulika ya mbere (1959-1973).
“Nta kabura imvano” ni umwana w’Umunyarwanda! Abakurambere bacu babaga bafite impamvu zituma baha abana babo amazina aya n’aya. Twasuzumye zimwe muri izo mpamvu, ariko hari izindi nyinshi cyane. Abazizi bazatubwire.
Padiri F. Rudakemwa
Tel : 0039.333.3167336
Email : rdfkm@yahoo.fr
HYPERLINK « http://KigeliV@hotmail.com » t « _blank » Kigeli uganje (mardi, 25 octobre 2011 10:34)
Di nibutse akandi kazina karekare: » Nyirantacyonzaburamfitamabokabiri Therese de l’Enfant Jesus>
HYPERLINK « http://KigeliV@hotmail.com » t « _blank » Kigeli uganje (mardi, 25 octobre 2011 10:25)
Dore icyo Nkundira Fortunatus, ni umuhanga mu nyandiko ze, ureke zimwe za Padiri Thomas ( ubanza ariwe usigaye wiyita Zelote Mahoro)…
Fortunatus jya ukomeza utugezeho inyandiko zubwenge dore ko unabufite, nkiyi nyandiko at least itumye nsoma ikintu gishya kuri le prophete ureke abirirwa bagereranya Kadafi ( umurambo) na Kagame! Nkaho aribo bamuremye ngo baramutega iminsi..ariko mwamuretse ra! igihe nigaga secondaire muri za 92 nta kinyamakuru cyasohokaga kitavuga ko atarenza amazuba abiri!
Amazinamaremare (mardi, 25 octobre 2011 09:19)
Nyiranzabambonicyimanitegekururwanda
Nzamukundiricyimanayamuhereyumugisha
Mazina (lundi, 24 octobre 2011 22:28)
ABABABAYESIBAKE naryo ni izina rya kinyarwanda.
Kuri Isazi (lundi, 24 octobre 2011 21:11)
Ndagupinze izina rirerire kurusha ayandi ni:Nzamukundiricyimanayamuhereyumugisha.
Kandamutsa (lundi, 24 octobre 2011 15:45)
Agateretswenimana, Nyiranzagaturimana,
Isazi (lundi, 24 octobre 2011 06:19)
Izina ngo ni ryo muntu! Hari abitwa RUZIRABWOBA ariko haza igiteye ubwoba bakaburusha abandi…
Izina rirererire ni irihe kurusha yose abaho…? UWIREBIRIMWIJURU. Nihagire umpiga.
Rekeraho (lundi, 24 octobre 2011 05:06)
Nkuinze ko mwemera ko muri miliyoni zirenga icumi hasigaye abatarenze 150000, anyway nabo ni abanyarwanda u Rwanda rurabakeneye bafatanye ni abandi ku rwubaka hato iryo shyamba ritazabakenya … Ni aho banayrubuga murekeraho gukoresha iyi nyito yitwa Agatsiko k’indobanure zaturutse i buganda … kiretse niba mushaka guhakana ko ari abanyarwanda nkabandi so then nabo bafite uburenganzira ku murimo yewe mugomba kuba mutazi nicyo abanyarwanda bakeneye hajyaho Ministre w’intebe akitwa igihone …undi yakwibera muri uyu mwanya ngo ni ukebera iyi mpamvu … ese mwabantu mwe hari uyobewe ko kuri iyi si nta kintu kijya kibura imvano « Ni ubwo kenshi iba ingana ururo… » nkiyo muri gushyira imbere. Ko abantu batandukana mu mvugo nimikorere Habyarimana ati u Rwanda ni nkirahure cy’uzuyemo amazi abo banyarwanda sinabona aho mbatuza… Kagame ati nyamuneka ni mutahe u rwababyaye rurabakeneye nta mpamvu yo kongera kuba impunzi none muti twumvise Rudasingwa avuga … ariko icyo Major atavuze ari umusilikare …ntakivuge ari Director of Cabinet … ntakopfore ari Ambassador … yewe ahubwo uwatumenyera bariya bagabo icyo bapfuye nicyo cyafasha abana b’u Rwanda … Dukeneye amaboko yanyu ibyo mwahahiye aho mwagenze hose turabikeneye kandi niba mwaraguwe neza ni amamhanga nka Obama na Sarkozy bayobora ibihugu badafitemo inkomoko nimureke irangamuntu y’impunzi [Refugees/ Refugier] mwibere abanyamahanga [Foreigner/Etranger] nabyo bibaho none abantu bose baba muri byo bihugu ni aba diplomate ni mpunzi munyarwanda itegeko nshinga u rwanda rugendera ho rikwemerera gutur a aho ushaka hose kw’isi ariko nta mpamvu yo kuba impunzi ufite arko kuba umunyamahanga ni uburenganzira …rwose ntawe na kwifuriza kuba muri Nyakatsi y’ubuhunzi [ bulende] nayibayemo kabone niyo yaba irimo climatiseur na ascenseur ariko mureke tujye tunarwanira kuba impunzi ibyo no muri za nzu zicyitegererezo zinya rutarama nta climatiseur zigirira then wakwibera muri douche ifite water heater ariko mu nya rwanda ntuzitwe impunzi cg ngo ubigire password cyane ko ni wacu tutabikeneye nkuko iyo bigwa bikenerwa ngo bibasusurutse !!!! murakaza neza!
Mpogoma (lundi, 24 octobre 2011 04:37)


c: text/html

text:
Mu Karere ka Kalangala mu gihugu cya Uganda umugabo w’imyaka 41 y’amavuko witwa Michael Ochola wari usanzwe ari umurobyi yasanzwe mu nzu ye yapfuye nyuma yo gutsinda irushanwa ryo kunywa Kanyanga aho yarushanwaga n’abagenzi be 7 mu mugoroba wo ku Cyumweru tariki 4 Nzeri,2016.
Michael akaba yari se w’abana bane aho yari atuye mu gace ka Lwanabatya ngo aya marushanwa akaba yarabaye ku mugoro wo ku Cyumweru ubwo bishimiraga intsinzi ya Uganda Cranes nyuma yo gutsinda ibirwa bya Comoros nk’uko umwe mu baturanyi be witwa Titah Nazziwa yabitangarije Daily Monitor.
Nazziwa yagize ati’’Mbere y’uko yinjira mu marushanwa yavugaga ko ashonje .Yanyoye Kanyanga nyinshi cyane nyuma asa n’utaye ubwenge .Yahise ajyanwa iwe ahagana mu masaa yine ariko yasinze’’
Umuyobozi w’agace ka Lwanabatya ,Wilberforce Kakooza akaba agira abaturage inama yo kutishobora mu marushanwa adafite icyo avuze cyangwa ko agire icyo amarira Sosiyete ati’’Ni iyi mpamvu ituma umuntu arushanwa kunywa Kanyanga?Dukeneye kumenya uko dutwara ubuzima bwacu kugira ngo twirinde ibintu bitadufasha gutera imbere cyangwa sosiyete dutuyemo’’
Umurambo wa nyakwigendera ukaba warajyanywe mu buruhukiro bw’ibitaro bya Kyamuswa Health Center IV kugira ngo ukorerwe isuzuma.
Mu duce tumwe na tumwe tugize igihug cya Uganda amarushanwa nk’aya akunze kubaho ndetse agahitana ubuzima bw’abantu

robotstxt: allowed

filter: keep


text:
Ubuhamya bwa Bwana Deus Kagiraneza ku bwicanyi bwa FPR nyuma yo gufata igihugu
Inkuru itanzwe na Maître Innocent Twagiramungu (DHR) itwagira@yahoo.fr, 30 Sep 2013
Subject: *DHR* Lt., Député&Préfet KAGIRANEZA Deus: UBUHAMYA ku bwicanyi bwa FPR mui ishyamba na nyuma yo gufata igihugu
"Nitwa Kagiraneza Deus. Ninjiye mu gisirikare cya FPR-INKOTANYI mu gihe cy'intambara ya 1990.
Nashinzwe cyane cyane imilimo yo kuneka muri DMI (Directorate of Miltary
Intelligence), nyuma nza kuba Perefe w'agateganyo wa Ruhengeri, bukeye mba Depi...te uhagarariye FPR hanyuma nsubira mu milimo ya gisirikare. Ubu nkaba ndi impunzi mu Bubiligi.
Mu milimo nagiye nkora nabonye byinshi, cyane cyane ubwicanyi bwakorwaga na DMI kuva tukili mw'ishyamba na nyuma y'aho dufatiye Leta.
TUKIRI MW'ISHYAMBA
Abasore bazaga batabaye baturuka i Burundi, mu Rwanda no muri Zaïre bishwemo benshi bazira gukekwaho ubutasi cyangwa se ubuhutu cyane cyane mu bavaga mu Rwanda. Abana bamwe bazize ko bari barize kuko bamwe mu bayoboraga ingabo batinyaga ko amaherezo abo bana baje
nyuma bashoboraga kuzategeka igisirikare.
Abakekwaga baratoranywaga bakinjizwa muri DMI, noneho bagahatwa ibibazo ku butasi cyangwa ubuhutu babaga bashinjwa. Icyemezo cyamaraga gufatwa, bakicishwa agafuni kubera kwanga urusaku rw'imbunda mu karere twabaga twihishemo ariko cyane cyane byari ugukorera mw'ibanga kugira ngo na bagenzi babo batamenya irengero ryabo.
Abayoboraga DMI muri icyo gihe ni aba:
1. KAYUMBA NYAMWASA (ubu ni Général Major akaba Chef d'état-major w' Ingabo ) ;
2. RWAHAMA Jackson (ubu ni Lieutenant Colonel akaba ayobora Urukiko rwa gisirikare ) ;
3. NZIZA Jack (ubu ni Lieutenant Colonel akaba ategeka DMI ) ;
4. MUNYUZA Dani (ubu ni Major ) ;
5. NZABAMWITA Joseph (ubu ni Major akaba umwe mu bayobozi ba Auditorat militaire
ishinzwe gushinja abasirikare imbere y'inkiko ) ;
6. MUPENZI Jean Jacques (ubu ni Major akaba yarayoboraga iperereza rya Gendarmerie mu minsi ishize ) ;
Aba bose ni abanyarwanda baturutse muri Uganda dore ko ari bo batoni bakaba ari bo bayobora igisirikare kuva mw'ishyamba kugeza ubu.
Abana b'abatutsi twiciraga muri Training Wing i Gishuro muri Byumba bazabazwe Major Dani Munyuza na Lt.Col.Jackson Rwahama.
Ibyo kandi ntibyakorerwaga muri DMI honyine kuko no muri za Unités, abana baturukaga mu bihugu bivuga igifaransa cyane cyane ababaga barize (babitaga "intellectuals" mu buryo bwo kubannyega ) batotezwaga ndetse haboneka urwitwazo bakicwa. Byageze aho abana baturukaga i Burundi batoroka basubira iwabo ari benshi cyane.
Ababyeyi babo bagombye kohereza intumwa ku rugamba kubaza niba ibyo babaga babwiwe n'abo bana byari ukuri. Icyo gihe, Kagame yarabahumurije bya nyirarureshwa ariko nta muyobozi w'ingabo n'umwe wigeze ahanirwa ibyo bikorwa.
TUMAZE GUFATA LETA
Twahawe inshingano zo kwikiza abantu bose bakekwagaho kutavuga rumwe na FPR duhereye ku bahutu.
Ibyo byarabaye mu Ruhengeri aho nategekaga nka Perefe kandi no mu zindi préfectures ni ko byagendaga mur'icyo gihe kuko ahenshi hategekwaga n'abasirikare. Byaragaragaye i Gitarama aho Perefe Major SEWANYANA yajugunyaga imirambo y'abahutu mu byobo byari i Kabgayi. Byaragaragaye kandi i Butare aho Perefe Major ZIGIRA yicishije
abahutu i Save no ku Kabutare. Ibi byose twabikoranaga n'abayobozi b'Ingabo. Col. IBINGIRA azabazwe abo yagiye yica inzira yose aho ingabo yayoboraga zanyuze kuva Kibungo, Bugesera, Butare na Gikongoro. Azabazwe kandi iby'amahano yabereye i Kibeho mu nkambi z'impunzi.
Vuba aha muri 1999, abasirikare b'abatutsi b'abanyiginya bageze kuri 70 biciwe i Nasho muri Kibungo. Abo bazabazwe Col. BAGABO (ikimuga cy'imbago cyari Chef d'état-major adjoint wa Gendarmerie mu minsi ishize ubu kikaba kiyobora Urukiko rukuru rwa gisirikare ) na Major ZIGIRA John utegeka Military Police.
NDASABA IMBABAZI
Kubera ayo mahano yose yakozwe kandi amwe muri yo nkaba narayagizemo uruhare mbitegetswe n'abari bankuriye, nafashe icyemezo cyo guhunga buriya butegetsi bubi bw'i Kigali nkaba nsabye imbabazi ku byo nakoze kandi niteguye gutanga ibisobanuro birambuye ndamutse
mbisabwe. Nifatanije n'Abanyarwanda bose bafite umutima ukunda igihugu biyemeje guhirika ingoma y'amaraso ya Général Major KAGAME Paul.
KAGIRANEZA Deus
Belgique"


text:
Nyaruguru: Abaturage barizezwa ko umutekano uhagaze neza
Yanditswe na Nshimiyimana Emmanuel
Umuyobozi wa Brigade 37 ikorera mu turere twa Gisagara, Nyaruguru, Nyamagabe ndetse na Huye, Col. Bahizi Theodomir, arizeza abaturage ko umutekano w’igihugu ari nta makemwa.
Yabitangaje mu kiganiro yatanze ku mutekano aganira n’abayobozi batandukanye bo mu Karere ka Nyaruguru uhereye ku rwego rw’umudugudu kuzamura ndetse n’abafatanyabikorwa bari bitabiriye inama mpuzabikorwa y’akarere.
Avuga ko ubusanzwe umutekano ari ikintu kinini cyane ariko ngo bavuga ko umutekano uhari igihe umuturage adafite ubwoba igihe icyo ari cyo yose.
Yagize ati: “Bavuga ko umutekano uhari igihe icyo ari cyo cyose umuturage yumva atekanye, ari buteke inkono ye akarura akarya, yafata urugendo akava aho agiye cyangwa akajyayo yizeye ko nta kibazo agira mu rugendo rwe, ibyo bigaragaza ko umutekano uhari.”
Ku rundi ruhande avuga ko umutekano w’abantu ugizwe n’umutekano w’ibintu byinshi, ati: “Umutekano w’igihugu ugizwe n’umutekano w’ibintu byinshi, hari umutekano w’abantu, hari umutekano w’ibidukikije, hari umutekano w’ubuzima ariko muri uyu mwanya nk’abantu dushinzwe ubusugire bw’igihugu ndibanda ku mutekano w’ubusugire bw’igihugu cyacu icyo nabatangariza ni uko umutekano w’igihugu ari nta makemwa, imipaka y’igihugu ni ntavogerwa ndetse n’Akarere ka Nyaruguru cyane ko kari ku mbibe z’igihugu.”
Agaragaza ko ahari umutekano wivugira cyane ko ngo umutekano muke ntawawuhisha, ati: “Mu minsi yashize ino higeze kuba umutekano muke mu bice bya za Nyabimata murabyibuka Akarere ka Nyaruguru ni ko kari kagezweho kavugwa mu gihugu cyose ariko noneho ngira ngo byabaye amateka.”
Abantu bo mu mirenge ituriye ishyamba, yavuze ko ari bo bahamya ko hari umutekano mwiza, yagize ati: “Ibyo kumva ko hari abava hanze bakaza guhungabanya umutekano byo murabizi ko bidashoboka, aho byageragejwe namwe mwabonye uko byagenze.”
Yibukije abayobozi guhagurukira ibibazo bibangamira imibereho myiza y’abaturage kuko ari byo byafasha mu kwimakaza umudendezo w’abaturage.
Yashimiye abayobozi n’abaturage ko nabo bagira uruhare mu gucunga umutekano w’igihugu, avuga ko ari byo byiza kugera ku kintu cyose abaturage bakigizemo uruhare.
Guverineri w’Intara y’Amajyepfo, CG Gasana Emmanuel, yasabye abayobozi kwimakaza umutekano, abasaba gukemura ibibazo. Yagize ati: “Hagize ushaka gushyigikira abatera abaturage byaba ari ikibazo kuko uzi neza ko ntacyo bazageraho kandi icya kabiri iki gihugu ntawakinyeganyeza? Uwabitekereza agashaka kurota atekereza ashaka guhungabanya umutekano icyamukubita ntiyakimenya.”
Yasabye abaturage kwinjira mu iterambere bakimakaza “Ndi Umunyarwanda” kugira ngo babashe kwiteza imbere.


text:
MWIGANE UKWIZERA KWABO
“Aracyavuga nubwo yapfuye”
ABELI arimo aritegereza umukumbi w’intama ze zirisha mu ibanga ry’umusozi zituje. Wenda atereye amaso kure hashoboka, hakurya y’aho intama ze ziri, abona urumuri runyenyeretsa. Yari azi ko urwo ari urumuri rw’inkota yaka umuriro yikaragaga mu buryo budasanzwe, ifunga inzira igana mu busitani bwa Edeni. Ababyeyi be bigeze kuba aho hantu, ariko yaba abo babyeyi cyangwa abana babo nta n’umwe washoboraga kuhinjira. Sa n’ureba Abeli kuri icyo gicamunsi, akayaga gahehereye gahuha umusatsi we, maze akubura amaso agatekereza ku Muremyi we. Ese ikibazo cyari cyavutse mu mishyikirano yari hagati y’abantu n’Imana cyari kuzakemuka? Ngicyo icyo Abeli yifuzaga kumenya.
Muri iki gihe, Abeli arakuvugisha. Ese ushobora kumwumva? Ushobora kuvuga ko ibyo bintu bidashoboka. N’ubundi kandi hashize igihe kirekire uwo muhungu w’ubuheta bwa Adamu apfuye. Umubiri we ntukiriho, kuko wivanze n’ubutaka, ubu hakaba hashize imyaka igera hafi ku 6.000 apfuye. Bibiliya ivuga ibirebana n’abapfuye igira iti “nta cyo bakizi” (Umubwiriza 9:5, 10). Uretse n’ibyo, nta jambo na rimwe riri muri Bibiliya Abeli yavuze. None se yavugana natwe ate?
Intumwa Pawulo yarahumekewe avuga ibirebana na Abeli agira ati “aracyavuga nubwo yapfuye” (Abaheburayo 11:4). None se Abeli avuga ate? Avuga binyuze ku kwizera. Abeli ni we muntu wa mbere wagaragaje uwo muco uhebuje. Yagaragaje ukwizera gukomeye, ku buryo dushobora kwigana urugero rwe no muri iki gihe. Nitumenya ibirebana n’ukwizera kwe tukamwigana, tuzaba dusa n’aho tuvugana na we.
None se nubwo Bibiliya itamuvugaho byinshi, ni irihe somo twamukuraho ku birebana no kwizera? Reka tubisuzume.
YAKUZE ABANTU BAMAZE IGIHE GITO BABAYEHO
Abeli yavutse umuntu wa mbere amaze igihe gito abayeho. Nyuma y’igihe Yesu yavuze ko Abeli yabayeho igihe ‘urufatiro rw’isi rwashyirwagaho’ (Luka 11:50, 51). Yesu yerekezaga ku isi igizwe n’abantu bafite ibyiringiro byo kuzacungurwa bagakizwa ibyaha. Nubwo Abeli yari umuntu wa kane wabayeho, birashoboka ko ari we muntu wa mbere Imana yabonye ko yari akwiriye gucungurwa. * Biragaragara ko Abeli atakuriye mu bantu beza.
Nubwo abantu bari bamaze igihe gito babayeho, bari baratangiye guhura n’ibintu bibi. Ababyeyi ba Abeli ari bo Adamu na Eva bagomba kuba bari beza kandi bafite imbaraga. Ariko bakoze icyaha gikomeye, kandi ibyo bari babizi. Mbere yaho bari batunganye, bafite ibyiringiro byo kuzabaho iteka. Nyuma yaho bigometse kuri Yehova Imana, maze bavanwa muri Paradizo ari bwo busitani bwa Edeni. Bashyize imbere ibyifuzo byabo babirutisha ibindi bintu byose, yemwe n’ibyo urubyaro rwabo rwari rukeneye, bituma batakaza ubutungane n’ubuzima bw’iteka.—Intangiriro 2:15–3:24.
Adamu na Eva bamaze kwirukanwa mu busitani bwa Edeni, ubuzima bwatangiye kubagora. Nyamara igihe babyaraga umwana wabo w’imfura, bamwise Kayini cyangwa “Uwabyawe,” maze Eva aravuga ati “mbyaye umwana w’umuhungu mbifashijwemo na Yehova.” Ayo magambo yavuze yumvikanisha ko ashobora kuba yaratekerezaga ku isezerano Yehova yatangiye mu busitani bwa Edeni, ryavugaga ko hari umugore wari kuzagira “urubyaro” rwari kuzarimbura umubi wari warashutse Adamu na Eva, agatuma bagwa mu cyaha (Intangiriro 3:15; 4:1). Ese Eva yumvaga ko ari we mugore wavugwaga muri ubwo buhanuzi, Kayini akaba “urubyaro” rwasezeranyijwe?
Niba ari uko yabyumvaga yaribeshyaga cyane. Ikindi kandi, we n’umugabo we Adamu baramutse barashyize ibyo bitekerezo muri Kayini uko yagendaga akura, baba baramugiriye nabi kuko byari gutuma arushaho kugira ubwibone, dore ko atari atunganye. Nyuma yaho, Eva yabyaye umwana we w’ubuheta, kandi amagambo nk’ayo ahambaye ntiyigeze amuvugwaho. Uwo mwana bamwise Abeli, bisobanura “gusohora umwuka” cyangwa “ubusa” (Intangiriro 4:2). Ese iryo zina ryumvikanisha ko nta cyo bari bamwitezeho, nk’aho Abeli bari bamufitiye icyizere gike ugereranyije n’icyo bari bafitiye Kayini. Nta wabyemeza.
Uko byaba biri kose, hari isomo ababyeyi bo muri iki gihe bashobora kuvana kuri abo babyeyi bacu ba mbere. Ese amagambo yawe n’ibikorwa byawe, bituma abana bawe batora ingeso y’ubwibone, gushaka kuba abantu bakomeye n’ubwikunde? Cyangwa ubigisha gukunda Yehova Imana no kugirana na we ubucuti? Ikibabaje ni uko ababyeyi bacu ba mbere batabigezeho. Ariko kandi, hari hakiri icyizere cy’uko urubyaro rwabo rwari kuzagira icyo rugeraho.
NI IKI CYAFASHIJE ABELI KUGIRA UKWIZERA?
Uko abo bana b’abahungu bombi bagendaga bakura, Adamu agomba kuba yarabatoje imirimo yakoraga kugira ngo atunge umuryango we. Kayini yahisemo kuba umuhinzi, naho Abeli ahitamo kuba umworozi.
Ariko hari ikindi kintu cy’ingenzi Abeli yakoze. Yamaze imyaka yitoza umuco mwiza wo kwizera, ari na wo Pawulo yamuvuzeho. Ngaho tekereza nawe! Yitoje ate uwo muco wo kwizera Yehova Imana, kandi nta we yari afite yawigiraho? Zirikana ibintu bitatu ukwizera kwe kugomba kuba kwari gushingiyeho.
Ibyo Yehova yaremye.
Ni iby’ukuri ko Yehova yari yaravumye ubutaka, bigatuma bweramo amahwa n’ibitovu byatumaga kubuhinga birushya. Ariko kandi, ubwo butaka bwavagamo ibyokurya byatungaga umuryango wa Abeli. Ikindi kandi, inyamaswa hakubiyemo inyoni n’amafi, ntizari zaravumwe. Imisozi, ibiyaga, imigezi n’inyanja, ikirere, ibicu, izuba, ukwezi n’inyenyeri na byo ntibyari byaravumwe. Ibintu byose Abeli yarebaga, byamwerekaga ko Umuremyi wa byose ari we Yehova Imana afite ineza, ubwenge n’urukundo rwinshi (Abaroma 1:20). Gutekereza kuri ibyo bintu yitonze no kubyishimira, byakomezaga ukwizera kwe.
Nta gushidikanya ko Abeli yatekerezaga no kuri Yehova. Ngaho sa n’umureba aragiye umukumbi we w’intama. Akazi ko kuragira gasaba gukora ingendo nyinshi kandi zitoroshye. Iyo Abeli yaragiraga ayo matungo, yayazamukanaga imisozi, akayamanukana mu bibaya kandi akayambukana imigezi, agenda ashakisha aho ubwatsi butoshye buri, ashakisha amariba meza yo kuyuhira n’ahantu heza ho kuyabyagiza. Mu biremwa byose Imana yaremye, intama ni zo ubona zisa n’aho zidashoboye kwirwanaho, mbese ubona ari nk’aho zikeneye umuntu wo kuziyobora no kuzirinda. Ese Abeli yumvaga ko na we akeneye kuyoborwa, kurindwa no kwitabwaho n’Imana ifite ubwenge n’imbaraga biruta kure iby’abantu bose? Nta gushidikanya ko iyo yabaga asenga, yabwiraga Imana ibyo bintu byose yabaga atekereza, ibyo bikaba byaratumye ukwizera kwe kurushaho gukomera.
Ibyaremwe byatumaga Abeli arushaho kwizera Umuremyi we urangwa n’urukundo
Amasezerano ya Yehova.
Adamu na Eva bagomba kuba barabwiye abana babo ibyabereye mu busitani bwa Edeni, bigatuma babwirukanwamo. Ku bw’ibyo, Abeli yari afite ibintu byinshi yagombaga gutekerezaho.
Yehova yari yaravuze ko ubutaka bwagombaga kuvumwa. Abeli yashoboraga kwirebera amahwa n’ibitovu, bityo akibonera isohozwa ry’ibyo Imana yavuze. Nanone Yehova yari yaravuze ko Eva yari kuzagira ububabare atwite, kandi akabyara ababara. Igihe barumuna ba Abeli na bashiki be bavukaga, nta gushidikanya ko yiboneye isohozwa ry’ayo magambo. Yehova yari yarabonye mbere y’igihe ko ukwifuza kwa Eva kwari kuzaherera ku mugabo, agakenera kwitabwaho na we no gukundwa na we, kandi ko Adamu na we yari kuzamutegeka. Ibyo na byo Abeli yarabyiboneraga. Ibyo bintu byose byabagaho byerekaga Abeli ko amasezerano ya Yehova ari ayo kwiringirwa byimazeyo. Ku bw’ibyo, Abeli yari afite impamvu zifatika zo kwizera isezerano ry’Imana rirebana n’“urubyaro” rwari kuzagera igihe rugasubiza ibintu mu buryo, bikongera kuba nk’uko byari bimeze mu busitani bwa Edeni.—Intangiriro 3:15-19.
Abagaragu ba Yehova.
Nta bantu bari kubera Abeli urugero rwiza. Ariko kandi, abantu si byo biremwa bifite ubwenge byonyine byari ku isi icyo gihe. Igihe Adamu na Eva birukanwaga mu busitani bwa Edeni, Yehova yakoze ibikenewe byose kugira ngo hatagira n’umwe ukandagiza ikirenge muri iyo Paradizo yo ku isi, yaba bo ndetse n’abana babo. Kugira ngo Yehova arinde ubwo busitani hatagira ubwinjiramo, yashyize ku marembo yabwo abakerubi, ari bo bamarayika bo mu rwego rwo hejuru, n’inkota yaka umuriro yahoraga yikaraga.—Intangiriro 3:24.
Ngaho sa n’ureba Abeli yitegereza abo bakerubi akiri umwana muto! Kubera ko bari bameze nk’abantu, ashobora kuba yarabonaga ari abanyambaraga mu buryo buhambaye. Iyo ‘nkota’ yahoraga yaka kandi igahora yikaraga, na yo ishobora kuba yaramuteraga ubwoba. Ese uko Abeli yagendaga akura, yigeze abona abo bakerubi barambirwa bakareka inshingano bari barahawe? Oya. Bwariraga bugacya, imyaka igashira indi igataha, ibyo biremwa bifite ubwenge n’imbaraga bikiri mu myanya yabyo. Ku bw’ibyo, Abeli yamenye ko Yehova Imana afite abagaragu bakiranuka kandi b’indahemuka. Abeli yabonaga ko abo bakerubi barangwaga n’ubudahemuka no kumvira bitabonekaga mu bari bagize umuryango we. Nta gushidikanya ko urugero rw’abo bamarayika rwakomeje ukwizera kwe.
Uko Abeli yatekerezaga ku byo Yehova yahishuye ku birebana n’imico ye binyuze ku byo yaremye, amasezerano ye ndetse n’ingero z’abagaragu be, ni ko ukwizera kwe kwagendaga kurushaho gukomera. Urugero rwe rutwigisha byinshi. Abakiri bato by’umwihariko, bashobora guhumurizwa no kumenya ko bashobora kwizera Yehova Imana by’ukuri, batitaye ku byo abagize imiryango yabo bakora. Mu bintu bishobora gukomeza ukwizera kwacu muri iki gihe, harimo ibyaremwe, Bibiliya n’ingero z’abantu bagaragaje ukwizera.
IMPAMVU ITURO RYA ABELI RYARI RYIZA
Uko Abeli yagendaga arushaho kwizera Yehova, ni ko yagendaga agira icyifuzo cyo kubigaragaza mu bikorwa. Ariko se uwo muntu buntu ni iki yari guha Umuremyi w’isi n’ijuru? Mu by’ukuri, Imana ntikeneye ko abantu bayifasha cyangwa ngo bagire icyo bayiha. Hari ukuri kw’ingenzi Abeli yaje gusobanukirwa nyuma yaho. Yasobanukiwe ko aramutse ahaye Yehova ibyiza kurusha ibindi mu byo yari atunze, ariko akabikora afite intego nziza, byari gushimisha Se wo mu ijuru.
Ku bw’ibyo, Abeli yari yiteguye gutamba zimwe mu ntama zo mu mukumbi we. Yatoranyije inziza kurusha izindi, ari bwo buriza bwo mu mukumbi we, maze atamba inyama z’iryo tungo yabonaga ko ari nziza kurusha izindi. Hagati aho, Kayini na we yashakishije uko yakwemerwa n’Imana n’uko yabona imigisha yayo, maze nawe yiyemeza gutanga ituro ry’imyaka yo mu musaruro we. Ariko ntiyari afite intego nk’iza Abeli. Igihe batambaga amaturo yabo, ni bwo byagaragaye ko intego zabo zari zitandukanye.
Abo bana bombi ba Adamu bashobora kuba baratanze amaturo yabo bakoresheje ibicaniro n’umuriro, wenda abakerubi bakaba barabirebaga, kuko ari bo bonyine bari bahagarariye Yehova ku isi icyo gihe. Yehova yagaragaje uko yakiriye ibyo batuye. Bibiliya igira iti “Yehova areba neza Abeli kandi yemera ituro rye” (Intangiriro 4:4). Iyo nkuru ntivuga uko Imana yagaragaje ko yemeye iryo turo. Ariko se kuki yemeye ituro rya Abeli?
Ese ituro ubwaryo ni ryo ryatumye amureba neza? Abeli yatanze ikiremwa gifite ubuzima kandi gihumeka, amena amaraso yacyo y’agaciro kenshi, ari yo buzima bwacyo. Ese Abeli yabonaga ko icyo gitambo cye cyari gifite agaciro? Hashize ibinyejana byinshi Abeli abayeho, Imana yakoresheje igitambo kitagira inenge cy’umwana w’intama, cyashushanyaga igitambo cy’Umwana wayo w’ikinege wari utunganye, ari we ‘Mwana w’Intama,’ wari kuzemera ko amaraso ye amenwa (Yohana 1:29; Kuva 12:5-7). Ariko kandi, ibyo byose Abeli ntiyari abizi kandi nta nubwo yari abisobanukiwe.
Icyo twemera tudashidikanya ni uko Abeli yatambye ibyiza kurusha ibindi mu byo yari atunze. Yehova yaramwemeye ndetse yemera n’ibyo yatambye. Urukundo yakundaga Yehova n’ukwizera nyakuri ni byo byatumye atamba icyo gitambo.
Uko si ko byagendekeye Kayini. Yehova ‘ntiyarebye neza Kayini kandi ntiyemeye ituro rye’ (Intangiriro 4:5). Ibyo ntibyatewe n’uko ituro Kayini yatanze ritari rikwiriye, kuko nyuma yaho Amategeko y’Imana yemereraga abantu gutura ibyo babaga bejeje mu butaka (Abalewi 6:14, 15). Ahubwo Bibiliya ivuga ko “ibikorwa” bya Kayini “byari bibi” (1 Yohana 3:12). Yatekerezaga ko kugaragaza inyuma ko wiyeguriye Imana ubwabyo byari bihagije, nk’uko abantu benshi bo muri iki gihe babitekereza. Ibikorwa bye byagaragaje ko atizeraga Yehova kandi ko atamukundaga.
Ese igihe Kayini yabonaga ko Imana itamwemeye, yaba yarashakishije uko yakwigana urugero rwa Abeli? Reka da! Ahubwo yahise arakarira murumuna we. Yehova yabonye imigambi mibisha yari mu mutima wa Kayini, maze amufasha gutekereza yitonze. Yaburiye Kayini ko ibyari mu mutima we byari bigiye gutuma akora icyaha gikomeye, maze amwizeza ko iyo ahinduka agakora ibyiza yari ‘gushyirwa hejuru.’—Intangiriro 4:6, 7.
Kayini ntiyumviye umuburo w’Imana. Ahubwo yabwiye murumuna we Abeli ngo aze bajyane mu murima, maze aramwadukira aramwica (Intangiriro 4:8). Mu rugero runaka, Abeli ni we muntu wa mbere wahowe Imana cyangwa mu yandi magambo, watotejwe azira ukwizera kwe. Yego yarapfuye, ariko inkuru ye ntiyarangiriye aho.
Mu buryo bw’ikigereranyo, amaraso ya Abeli yatakiye Yehova asaba guhorerwa cyangwa kurenganurwa. Imana yabonye ko akwiriye kurenganurwa, maze ihana Kayini imujijije ubugizi bwa nabi bwe (Intangiriro 4:9-12). Icy’ingenzi kurushaho, ni uko ukwizera kwa Abeli gutuma avugana natwe muri iki gihe. Imyaka yaramye, wenda igera nko ku ijana, yari mike ugereranyije n’iyo abantu b’icyo gihe baramaga. Ariko kandi, imyaka yamaze ku isi yayikoresheje neza. Yapfuye azi neza ko Se wo mu ijuru ari we Yehova, yamukundaga kandi ko yamwemeraga (Abaheburayo 11:4). Kubera ko Yehova afite ubwenge butagira akagero, dushobora kwiringira tudashidikanya ko yibuka Abeli, akazamuzurira ku isi izahinduka paradizo (Yohana 5:28, 29). Ese wifuza kuzabonana na we? Niwiyemeza kumvira ibyo avuga kandi ukamwigana, ushobora kuzabonana na we.
^ par. 8 Amagambo ngo “urufatiro rw’isi” yumvikanisha igitekerezo cyo kubiba imbuto, ibyo bikaba byerekeza ku kubyara. Ni yo mpamvu bifitanye isano n’urubyaro rw’umuntu wa mbere. None se kuki Yesu yashyize isano hagati ya Abeli n’“urufatiro rw’isi,” kandi yagombye kuba Kayini bitewe n’uko ari we muntu wa mbere wabyawe? Imyanzuro Kayini yafashe n’ibikorwa bye bigaragaza ko yigometse kuri Yehova Imana abigambiriye. Kimwe n’ababyeyi be, nta wakwemeza ko Kayini ari mu bantu bazazuka cyangwa ngo bagirirwe akamaro n’incungu.


text:
Inzu ifasha abahanzi ya KIKAC Music yamuritse umuhanzikazi wa mbere bagiye gufasha kumenyekana no gutezimbere impano ye. Uyu mukobwa witwa ‘Bwiza’ yamurikiwe itangazamakuru ndetse baboneraho no gushyira hanze indirimbo ye ya mbere.
Mu Rwanda kimwe n’ahandi ku Isi usanga umubare w’abakobwa bamamaye muri muzika uri hasi cyane ugereranyije n’uwabahungu, ibi nibyo byabaye imbarutso yatumye KIKAC Music itangiza irushanwa bise ‘The Next Diva- Indi mbuto’ rigamije kuzamura abakobwa bafite impano mu muziki.
Bwiza Emerance niwe watsinze iri rushanwa ku nshuro ya mbere akaba yarahise yinjizwa muri KIKAC Music aho azafashwa ibishoboka byose muri muzika.
Ku mugoroba wo kuri uyu wa Gatanu tariki ya 17 Nzeri 2021 nibwo Bwiza yamurikiwe itangazamakuru mu gikorwa cyabereye i Nyamirambo kuri Hotel Baoba, bahita banasohora indirimbo ye yambere.
Umuyobozi wa KIKAC Music, Dr Kintu Mohammed, yavuze ko uyu mukobwa bamubonyemo impano n’ikinyabupfura, ari nayo mpamvu bizeye ahazaza he.
Ati “Ni umuhanzikazi w’umuhanga, ni yo mpamvu yatsinze iri rushanwa ariko n’imyitwarire ye igaragaza ko ahazaza he ari heza.”
Yavuze ko intero y’iri rushanwa ibisobanura neza ko ‘Impano y’umuhanzi aribwo bucuruzi bwe’, akaba ari nayo mpamvu bashaka ko uyu muhanzikazi n’abandi bafite impano nk’iye bashobora kubyaza umusaruro izo mpano.
Dr Kintu yashimiye umuryango n’ababyeyi ba Bwiza Emerance muri rusange kuko bamushyigikiye ndetse bakaba bakomeje kumushyigikira kugira ngo impano ye igaragare.
Ababyeyi ba Bwiza Emerance bari bitabiriye uyu muhango, bavuze ko umukobwa wabo yabyirutse akunda umuziki kandi bamubonyemo impano akiri umwana muto, batangira kumushyigikira no kumuba hafi umunsi ku munsi.
Papa we yagize ati “Bwiza, iyi mpano twari twarayibonye nk’ababyeyi, twabibonye akiga mu mashuri abanza, turabibona tugenda tubishyigikira buhoro buhoro, twe twabibonaga ko igihe kimwe hari icyo azageraho. Twamuteye inkunga rero.”
Yakomeje agira ati “Turashimira KIKAC Music imukurikirana ariko abamukurikirana cyane nitwe, turi inyuma ye nk’ababyeyi kandi turishimira ko agenda atera intambwe, turifuza ko yatera imbere akaba umuhanzi mpuzamahanga.”
Muyoboke Alexis wari mu bari batumiwe muri iki gikorwa, yashimiye KIKAC Music ku rukundo bakomeje kugaragaza bafitiye muzika Nyarwanda, avuga ko bazagera kuri byinshi dufatanyije twese.
Bwiza yavuze ko asanzwe akunda umuziki cyane ndetse yagize amahirwe yo kugira ababyeyi bamushyigikira muri byose bakamugira inama umunsi ku munsi.
Ati “Ndashimira ababyeyi banjye kuko baranshyigikiye bakajya bangira inama, ndashimira abo dukorana muri KIKAC Music kubw’amahirwe bampaye yo gukora ibyo numva nkunze cyane.”
Uyu mukobwa yinjiye muri KIKAC Music asangamo Mico The Best na Danny Vumbi.


text:
Sobanukirwa na tombola yo gutura no gukorera muri Amerika(Green card)
Iyi tombola izamara ukwezi kumwe gusa. Izarangira kuwa kabiri, tariki ya 9 y’ukwezi kwa 11, 2021 saa sita y’amanywa ku isaha ya Washington D.C. (ni ukuvuga saa moya y’ijoro ku masaha ya Bujumbura na Kigali).
DV Lottery ni iya guverinoma ya Leta zunze ubumwe z’Amerika. Ikorwa ku buntu. Nta faranga na rimwe bagusaba kugirango uyikore. Ikorerwa kuri Internet gusa. Urubuga rwayo rwihariye ni https://dvprogram.state.gov/. Ni rwo rwonyine rukumbi wemerewe gukoresha. Ugomba kwitondera izindi mbuga zikubeshya.
Iyo umaze kwinjira muri uru rubuga, bakubaza kubanza gusoma amabwiriza neza witonze, mbere yo kuzuzamo ibyo usabwa.
Ariko muri make cyane, iyo wujuje ukabyohereza bikagenda, irinde kongera kujya kuzuza bwa kabiri. Naho ubundi waba wiyobeye. Iyo bimaze kugenda, urubuga rukwereka ko byagiye koko, rukaguha nimero ibyemeza. Yishyingure neza, kuko ni yo uzakoresha igihe kigeze kugirango umenye ko watsinze tombola guhera ku itariki ya 8 y’ukwa gatanu 2022, na none ku rubuga dvprogram.state.gov
Usabwa aderesi y’aho utuye, niba wubatse cyangwa se niba uri ingaragu, umwirondoro n’ifoto byawe n’iby’ab’umuryango wawe ushaka gusabira visa ya “Green Card). Kandi nyuma yaho ntuzafunge aderesi ya e-mail yawe wujujeho.
Usabwa gushyiramo nimero ya pasiporo (agatabo k’abajya mu mahanga) yawe, igihugu cyayiguhaye, n’igihe izarangirira. Ntigomba kuba yararengeje igihe. Abawe bakiri bato bo ntibarebwa n’ibi bya pasiporo
Ugomba kuba ufite byibura amashuri yisumbuye cyangwa ikingana nayo, cyangwa se ufite uburambe byibura bw’imyaka ibiri ku kazi mu gihe cy’iyi myaka itanu ishize
VOA


text:
Ikoranabuhanga
Hasohotse Telefoni Izagurwa N’Umugabo Igasiba Undi!
Uruganda ruhanga udushya mu misusire y’ibintu( design) rwitwa Caviar rwakoze igifubiko cy’icyuma kizashyira inyuma y’ibyuma by’ikoranabuhanga bikoze iPhone 13 Pro Max,gikozwe na zahabu ifite ibyo bita karat zigera kuri 18.
Zahabu ifite karat 18 iba igizwe na 75% bya zahabu, iyindi 25% ari uruvange rw’andi mabuye arimo umulinga, n’icyuma.
Ku rundi ruhande ariko ikinyamakuru kitwa Times of India kivuga ko iyi zahabu iba ihendutse ugereranyije n’izindi zahabu ziha zifite karat 24 cyangwa karat 22.
Uko bimeze kose ariko, telefoni ikozwe mu byuma birimo na zahabu irahenze kurusha izindi zose ziri ho kugeza ubu.
iPhone 13 Pro Max niyo iherutse gusohoka mu zindi zo mu bwoko bwayo, ihenze kurusha izindi ikaba yaguraga hejuru ya $990.
Kungeraho biriya bintu bikozwe muri zahabu, byayizamuriya agaciro k’uburyo ubu igura hagati ya $42,390 na $48,080.
Uyabaze mu mafaranga y’u Rwanda usanga arenga miliyoni 49 ni ukuvuga amafaranga ashobora kugura imodoka yo mu bwoko bwa Land Cruiser TXL Prado.
Iriya telefoni abayikoze bayise ‘Totol Gold’ ikazasohokamo telefoni 99 gusa.
Ku gifubiko cya ziriya telefoni hazaba hariho ibishushanyo biteye amabengeza k’uburyo abantu bafite amafaranga menshi bazayigura bumva ntacyo bahombye.
iPhone 13 isanzwe ari telefoni yihariye…
Telefoni ya iPhone 13 ifite ubushobozi bwo gukorana n’icyogajuru k’uburyo umuntu ashobora guhamagara cyangwa kohereza ubutumwa bitabaye ngombwa ko telefoni ye iba hari aho ihuriye na murandasi yaba iy’igisekuru cya kane( 4G) cyangwa iy’icya gatanu( 5G).
Ikinyamakuru cyandika ku ikoranabuhanga kitwa MacRumors giherutse kwandika ko iriya telefoni izaba ifite batiri ibika umuriro igihe kirekire ugereranyije n’iyayibanjirije yitwa iPhone 12.
The Bloomberg nayo yanditse ko iriya telefoni izaba ifite uburyo bwinshi bwo gufata no gutunganya video.
Abatunganya video( video editors) bazishimira iriya telefoni kuko ifite uburyo bwo kuzifata no kuzitunganya bwitwa HD kandi buri mu mimerere( format) ine itandukanye bita ‘4K formats.’
Ni telefoni ifite ubushobozi bwo gukorana n’ibigo bifite satelite zitanga amakuru birimo AT&T Inc, Verizon, ndetse na Globalstar .
Telefoni iPhone 13 nto ifite ubushobozi bwo kubika ibintu byajya ahantu hangana na GB ziri hagati ya 64 na GB 128 mu gihe inini kuri yo ifite ubushobozi bwo kubika ibintu byajya ahantu hangana na GB ziri hagati ya 128 na 256 ndetse zikaba zagera no kuri GB 512.


text:
Uturere 5 twatoranyijwe kurandurwamo ubukene burundu
Kirehe, Karongi, Rutsiro, Burera na Nyamagabe ni uturere twagaragayeho ko twugarijwe n’ubukene ndetse n’ibiza bityo muri gahunda yiswe social protection bakaba aritwo bazibandaho mu kurandura ubukene burundu bahereye kun go zikennye kurusha izindi cyane cyane iz’abagore, abana ndetse n’abafite ubumuga.
Mu muhango wo gutangiza iyi gahunda kumugaragaro, kuri uyu wa 29 Mutarama 2020, Minisitiri Prof.Shyaka Anastase yavuze ko ari gahunda nziza izamura abaturage ariko igamije kunganira izindi gahunda zisanzwe, ziteza imbere abaturage, ariko noneho bibanda ku gukurikirana uko abaturage bazafashwa bazazamuka bava mu kiciro cy’ubukene.
Yagize ati “iyi gahunda izunganira izindi zisanzwe ariko muri make ni ukongeramo umusemburo”
Uyu mushinga guverinoma y’u Rwanda ifatanyamo n’umuryango w’abibumbye n’indi miryango mu kwihutisha kuva mu bukene, Prof Shyaka yavuze ko bizakomeza kugeza ubwo abanyarwanda bose bazava munsi y’umurongo w’ubukene.
Akaba asaba inzego z’ibanze gufatanyana na Leta kugira ngo babigire ibyabo kugira ngo n‘abaturage babone impinduka zifatika, ariko kandi bazanakurikirana ingo zizafashwa kugira ngo banarebe koko niba izo ngo zazamutse,
Minisitiri avuga kandi ko ibyo abantu bavugaga ngo abantu bahabwa inkunga bakayigurisha aho kuyikenuza, abandi nabo bagahabwa ibikoresho by’abana ngo bajye kwiga ariko ugasanga n’ubundi abana bavuye mu ishuri, avuga ko bazabikurikirana, kandi banarwanya cyane umuco wa ruswa wakunze kuvugwa muri gahunda zigamije kuzamura abaturage.
Musabyemariya Marie Chantal, Visi Meya ushinzwe imibereho y’abaturage mu karere ka Rutsiro witabiriye iyi nama, yavuze ko ubukungu n’ubukire bw’ako karere bushingiye ku buhinzi bityo bakaba bazagenzura niba abaturage bakura amaboko mu mifuka kugira ngo babyaze umusaruro inkunga bahabwa ariko cyane cyane bakanagenzura ko iyo nkunga koko yahawe abo igenewe.
Uwase Valentina, Visi Meya wa Karongi nawe nubwo abaturage baho bakennye ku kigero cya 21,3%, biterwa no kuba ubutaka butakera neza ariko ngo n’amakimbirane yo mu miryango hiyongeraho kubyara abana benshi, nabyo biri mu bya mbere biteza ubukene, cyakora avuga ko iyi porogarama izafasha ko ubu bukene bwagabanuka kuko bazashishikariza abaturage kwitabira imishinga yose yabateza imbere ariko bakanibanda cyane kwegera imiryango ifite amakimbirane bakayiganiriza kugira ngo ibibazo bigabanuke.
Iyi gahunda ya social protection yashyizwemo miliyoni 2 z’amadolari, bikaba biteganyijwe ko azazamura abaturage abavana mu bukene kandi ko izakomeza nta n’umwe usigaye inyuma.
Absalom Ndatimana


text:
Dufatanye gusengera aba Dhobi bo mu gihugu cy’Ubuhinde
Yanditswe na: Ubwanditsi
2020-01-30 07:15:05
Mu rwego rwo kwifatanya n’abantu benshi batuye mu bihugu bitandukanye ku isi mu gusengera amoko ataragerwaho n’ubutumwa bwiza, tugiye gusengera abitwa Dhobi bo mu gihugu cy’Ubuhinde.
Igihugu cy’ubuhinde gifite abaturage 11.775.000 ururimi ruhurirwaho na benshi rwitwa Hindi, ibijyanye n’iyobokamana, Isilamu niyo ifite abayoboke benshi ku kigero cya 99.84% mu gihe Abakristu ari 0.02%
Uko babayeho
Mu gihe umukobwa ageze igihe cyo gushyingirwa , niwe ugomba gutanga inkwano ku muryango w’umusore bazarushinga. Iyo nkwano igomba kuba igizwe n’ibintu bifatika (materials) ndetse na iron. Abakobwa bakura bafasha mama wabo imirimo naho abahungu baba bagomba kuba hafi ya base bakabafasha.
Ibyo bizera
Abenshi mu bagize ubwoko bwitwa Dhobi ni abayoboke b’idini ya Hinduism aho usanga baramya Imana zo mu duce dutandukanye batuyemo muri macye ibibazo bafite bakeneye ko bikemuka babitura izo mana zabo.
Ibyifuzo byo gusengera
Gusengera aba Dhobi kugirango ibyanditswe byera bibagereho ndetse n’abahinde bose muri rusange.
Gusenga kugirango babashe kumva indirimbo ziramya ndetse zigahimbaza Imana kandi amaradiyo ya gikristo abashe kumvikana mu buhinde.
Gusaba Imana kugirango ihe imbaraga abamaze kumenya Yesu mu gihugu cy’ubuhinde kandi ibarindire umutekano.
Guaba ngo umwukawera ahe ibyiringiro aba Dhobi bose bo mu Buhinde.
Source: joshuaproject.net


text:
Musanze: Ibibazo by’abaturage batagira aho kuba hakwiye byazinduye ubuyobozi
Ubuyobozi bw’intara y’amajyaruguru n’ubw’akarere ka Musanze bwafashije abaturage bari bafite ibibazo by’inyubako zidakwiye kubona aho kuba mu gihe bagishakirwa ibisubizo birambye.
Ubu buyobozi bwazindukiye muri iki kibazo cyagaragajwe n’itangazamakuru kuwa Gatanu tariki 8 Ugushyingo 2019. Imbarutso yabaye ibibazo by’imiryango ibiri ituye mu mudugudu wa Rubika , akagari ka Migeshi mu murenge wa Cyuve , Akarere ka Musanze mu ntara y’amajyaruguru , yagaragaye ituye mu nzu zidakwiye bitewe n’imiterere yayo.
Harimo uwitwa Munyaziboneye utuye mu nzu isakaje amabati ashaje mu nzu , ku buryo ikinyamakuru Rwanda Tribune cyabigereranyije no kurara hanze.
Uyu mugabo Munyaziboneye ngo yaje avuye mu mudugudu wa Gakenke mu kagari ka Migeshi ari kumwe n’umugore we , gusa umugore yaje kumuta yigira iwabo noneho akazu barimo kamaze gusaza yubakiwe inzu n’abaturage mu mabati ashaje yarahawe n’umugiraneza.”
Umuturage utuye muri ako gace avuga ko bitatinze ngo uyu mugabo Munyaziboneye yaje kubumbirwa amatafari ya rukarakara n’abapantekoti ngo yubakirwe ariko aza kuyagurisha.
Guverineri Gatabazi Jean Marie Vianney agragaza uko iki kibazo giteye ndetse n’ibyakozwe.
Uwitwa Munyaziboneye Faustin ni umugabo ubona ufite imbaraga, ariko ngo akaba umusinzi. Yatubwiye ko yigeze kugira amafaranga acuruza restaurant (resitora) ariko akaza kumushiraho.
Abaturanyi bagerageje kumwubakira ariko agenda asosora ibiti byubatse buhoro buhoro kugeza bishize. Nawe ibyo ntiyabihakanye.
Yasabye imbabazi avuga ko agiye kwisubiraho. Ubuyobozi bwamushakiye inzu yimukiramo ariko akayishyura.
Yemerewe gufashwa kwifasha
Umukuru w’umudugudu yavuze ko guhera ku wa mbere we n’umuhungu we babana ufite imyaka 18 abashakira akazi k’ubuyede (aide), akiyishyurira inzu ariko Umukuru w’umudugudu abigizemo uruhare mu gihe cyo kubahemba.
Basuye kandi uwitwa Kankera Beatrice. Uyu ngo aba mu nzu ituzuye amatafari ageze hagati. Akeneye amatafari yo kuzuza inzu, igakingwa, ubuyobozi kandi bukanamushakira ubwiherero.
Uyu yacumbikiwe n’umurenge guhera uyu munsi nkuko byemezwa na Gatabazi.
Ubuyobozi bwasize bumwimuriye mu nzu yishyurwa n’Umurenge. Mu gihe cy’ukwezi kumwe azasubira iwe byose bizaba birangiye. Abaturage bazagira uruhare mu kubaka mu buhe by’Imiganda ya buri munsi. Imidugudu isimburana mu bihe by’iyo miganda.
Muri iki gikorwa kandi ubuyobozi bwabonye umuturage witwa Mukandamage Vestine, umupfakazi w’abana bane. Afite inzu ariko irava bikabije amabati yarashaje. Ku wa mbere azasakarirwa n’abafundi baho bemeye kuzamuha umuganda bahawe amabati.
Nyuma yo gusura iyi miryango, ubuyobozi bwakoranye inama n’abaturage basezerana ko bagiye kugira umuco wo kwishakamo ibisubizo.
Guverineri Gatabazi asaba abayobozi guhagurukira ibi bibazo. Muri rusange akaba agaragaza ko hari ibyiciro bine by’abayobozi ari bo:
- Ubona ibintu bibi ntamenye ko ari bibi uyu akaba ntacyo yamarira sosiyete.
- Ubona ibintu bibi akabona ari bibi ariko agahitamo kugumana nabyo (akwiriye guhwiturwa akabyumva akabikora bitaba ibyo akava mu nshingano)
- Ubona ibibi agaharanira ko bihinduka uko byamera kose
- Ubona ibibi akabihisha akinumira, uyu we ngo ntakwiye kuba umuyobozi.
Ntakirutimana Deus


text:
Abantu ibihumbi 178 bazajya babona akazi kavuye mu buhinzi
Yanditswe na admin
Minisitiri w’ubuhinzi n’ubworozi Dr. Mukeshimana Geraldine yatangaje ko gahunda y’ikiciro cya kane ivuguruye y’ubuhinzi n’ubworozi mu gihe k’imyaka irindwi iri imbere (PSTA4) izajya itanga akazi ku bantu bagera ku bihumbi 178 mu kuzamura ubukungu bw’igihugu buri mwaka.
Gahunda ya PSTA4 izatangira gushyirwa mu bikorwa umwaka utaha wa 2018 kugeza 2024, nk’uko Dr. Mukeshimana yayimurikiye Inteko Ishinga Amategeko umutwe w’abadepite, izaba yibanda ku nkingi enye ari zo kongera umusaruro ku buso bw’ubutaka no ku matungo, kubaka ubudahangarwa bw’ibihingwa n’ubwoko bw’amatungo bifite ubushobozi bwo kwihanganira ingaruka z’imihindagurikire y’ibihe, kugira abahinzi abanyamwuga no gushyiraho uburyo ibyo byose bikorwa, bigakorwa neza ababikora boroherejwe kubikora neza.
Yagaragaje ko ibikorwa byose bikubiye muri izo ngamba biramutse bikozwe byatanga imirimo ku bantu benshi n’izindi nzego zishamikiye ku buhinzi zikazamuka ari na ko zitanga imirimo.
Ati “Turamutse dukoze uko tubiteganya ubuhinzi bw’ibanze bwatanga imirimo igeze ku bihumbi 22, mu bikorwa byo kongerera agaciro ibikomoka ku musaruro w’ubuhinzi bigatanga akazi hafi ku bantu ibihumbi 38, hanyuma imirimo yo mu mahoteli n’ahandi hose ubuhinzi bugenda bugiramo uruhare haboneka imirimo ingana hafi n’ibihumbi 118.”
Yakomeje agaragaza ko iyi gahunda ya PSTA4 muri rusange iteganya ko umusaruro mbumbe w’ubuhinzi ku gihugu wajya uba 10% buri mwaka.
Mu bijyanye no kugabanya ubukene, Minisitiri Mukeshimana yavuze ko mu mwaka wa 2024 ikigereranyo rusange cyo kugabanya ubukene kizaba kigeze kuri 21.8% kivuye kuri 39.1% mu 2014 ariko nk’uko gahunda ya PSTA4 ibiteganya iramutse ikozwe neza, igipimo cyo kugabanya ubukene cyamanuka kikagera kuri 15%.
Mu bindi iyi gahunda yitezweho kongeramo imbaraga birimo kuzamura imirire myiza, aho ikigero k’intungamubiri umuntu afata kizaba cyarazamutse kikagera kuri kilokalori (Kcal) 2 500 ku munsi muri 2021/2022.
Ikigo k’ibarurishamibare kigaragaza ko kugeza ubu abanyarwanda 70% bakora ubuhinzi mu gihe umusaruro wabwo ungana na 30% ku musaruro mbumbe w’igihugu.
Gahunda ivuguruye ya mbere, PSTA1 yatangiye mu mwaka wa 2004 igera mu mwaka wa 2008 yibanda cyane ku bihingwa biberanye n’akarere muri gahunda yo kongera umusaruro izwi nka ‘Crop Intensification Program’ (CIP), iya kabiri itangira mu 2009 igera mu 2012 yibanda ku kongera umusaruro mu buhinzi n’ubworozi mu buryo bwihuse, iya gatatu ari na yo iri ku musozo kuva mu 2013 kugeza Kamena 2018 yita ku bijyanye no guhingira isoko mu gihe iyi izibanda ku kurema ubukire no gukura abantu mu buhinzi bwa gakondo bajya mu buhinzi bw’umwuga.
MUTUNGIREHE SAMUEL


text:
Urubyiruko rwashimiwe gufasha abahinzi kuzamura umusaruro n’imicungire yawo
Yanditswe na Mutungirehe Samuel
Urubyiruko 130 rwo mu ihuriro ry’Urubyiruko mu buhinzi n’ubworozi (RYAF), rwashimiwe ibikorwa bitandukanye bamazemo umwaka n’igice bakora mu gufasha abahinzi n’aborozi bibumbiye mu makoperative atandukanye mu turere 12 mu gihugu, mu kubafasha gucunga neza umutungo wa Koperative, kubafasha mu mahugurwa, kuzamura umusaruro no kuwushakira amasoko.
Ni umuhango wabereye i Kigali hamurikwa ibikorwa urwo rubyuriko rwafashijemo amakoperative 135 mu gihugu, imbogamizi bagiye bahura nazo n’uko basize ayo makoperative ahagaze mu buryo bwo gucunga neza umutungo wayo no ku gukomeza kuyateza imbere.
Nkundanyirazo Elvis Blaise, ukuriye Umushinga urebana n’ibijyanye no gufata neza umusaruro ku bihingwa bitandukanye no ku mata, PASP, yabwiye Imvaho Nshya ko uwo mushinga watwaraga amafaranga y’u Rwanda agera kuri miriyoni 500 yo kwita no guhemba urwo rubyiruko.
Yavuze ko bafashije amakoperative ahinga ibishyimbo, ibigori, imyumbati, ibirayi, ibijyanye n’imboga n’imbuto ndetse n’amata.
Ati “Ni umushinga uterwa inkunga na IFAD ukorera muri Minisiteri y’Ubuhinzi n’ubworozi ariko tukaba twarasinye amasezerano y’imikoranire n’ihuriro ry’urubyiruko rukora mu buhinzi n’ubworozi. Tukaba twari tumaze umwaka urenga, ariko tukaba twari twaragiranye amasezerano y’akazi twarabohereje muri koperative zitandukanye mu gihugu zihinga ibyo bihingwa.
Ni igikorwa cyatanze umusaruro ugaragara, kuko bari urubyiruko rubana n’amakoperative mu bijyanye no gucunga umutungo, kubafasha mu buryo bw’amahugurwa, kubana na bo umunsi ku munsi, guhanga imirimo no kuzamura umusaruro wabo.”
Yakomeje avuga ko kugira ngo babohereze muri ayo makoperative babanje gukora inyigo ku mikorere y’amakoperative by’umwihariko agifite intege nke y’abahinzi n’abatunganya amata mu mwaka wa 2014/2015, mbere y’uko umushinga utangira, basanga bamwe bafite imyenda, abari mu manza, abatazi kwandika umutungo wa kopertive n’ibindi bibazo bitatuma koperative itera imbere.
Muvandimwe Olivie wakurikiranaga ibikorwa by’umushinga PASP wohereje urwo rubyiruko gufasha abahinzi n’aborozi, yavuze ko basoje hafi 90% by’amakoperative bakoranye azi kwandika neza mu bitabo no kubara umutungo wayo.
Akomeza agira ati “Icya kabiri, amakoperative menshi yakoraga nta genamigambi ryaba iry’umwaka n’iry’imyaka iri imbere ariko ubu tuvuyeyo bikozwe kuri 95%, ikindi amakoperative menshi wasangaga gufata neza umusaruro batabizi, twahuguye abanyamuryango ibihumbi 12, igikorwa twakoze hafi kuri 98%, by’umwihariko mu kurwanya uruhumbu rwa Aflatoxine kuko ni ikibazo gifite ingaruka cyane. Ikindi amakoperative menshi yakoraga nta masoko, tubereka ko iyo uhingiye kuri kontaro y’uzakugurira umusaruro ukora cyane ngo uzawugereho.”
Umuyobozi Mukuru wungirije mu Kigo k’Igihugu gishinzwe guteza imbere ubuhinzi n’ubworozi RAB, Dr. Rucagu Charles, yababwiye ko ibyo bigiyeyo n’ibyo bakoze bikwiye kubaha uko bazashobora gucunga abantu n’umutungo na koperative.
Ati “Ubwo rero Koperative zitongerewe imbaraga binyuze mu rubyiruko kandi ari igice gikomeye muri sosiyete bitaba byiza kandi ari yo ngamba ihari. Minisiteri y’Ubuhinzi n’Ubworozi binyuze muri RAB na NAEB dukorana cyane n’urubyiruko.”
Yakomeje ababwira ko ubumenyi bagaragaje bagomba kubwifashisha mu kwihangira akazi, bakishyira hamwe bagakora ikintu gikomeye gishobora kujya gifasha amakopertive mu micungire y’umutungo wabo n’ibindi, ababwira ko hari n’andi mahirwe yo gufasha urubyiruko rushaka guteza imbere kuhira imyaka mu mirima.
Tuyiringire Innocent wakoreye mu karere ka Kamonyi muri koperative yo mu murenge wa Rukoma, yavuze ko hari byinshi asize abafashije birimo no kuzamura umukamo w’amata utunganyijwe ukava kuri ritiro 1000 ukagera kuri ritiro 1600 ku munsi.
Chairmain w’Ihuriro RYAF, Hategekimana Jean Baptiste, yavuze ko urwo rubyiruko rugizwe n’abakora mu gutegura imbuto, ingemwe no gucuruza ubumenyi bufasha abandi mu gukora neza no kongera umusaruro mu byo bakora, by’umwihariko mu iyamamazabuhinzi. Barimo 80 bakoze ibizamini baratsinda baturutse mu bimenyereza umwuga mu bigo n’amakopertive igihe basohotse muri Kaminuza, bakabamo n’abaciye mu mahugurwa muri Koreya mu gihe k’iminsi 20 mu gufata neza umusaruro.


text:
Kwibohora 25: Ubukwe bw’umukobwa wa Perezida
Yaherukaga kuvugana n’itangazamakuru ubwo u Rwanda rwizihizaga imyaka 20 yo #kwibohora
Mu gihe u Rwanda rwakoze ibirori by’akataraboneka mu kwizihiza umunsi wo kwibohora nyuma y’imyaka 25, ubu noneho ibindi birori byahuriranye ni ubukwe bwa Ange Kagame umukobwa wa Perezida wa Repubulika y’u Rwanda, uzarushingana n’umusore witwa Bertrand Ndengeyingoma nawe uva mu muryango w’umushoramari ukomeye mu Rwanda.
Ubu bukwe buzaba ejo ku wa 6 Nyakanga 2019, abantu batandukanye batumiwemo harimo Rick Warren wamaze gutangaza ko yatumiwe na Ange Kagame.
ku butumire bwagaragaye cyane ku mbuga nkoranyambaga, abenshi mu banyarwanda bagaragaje ibyishimo n’ibyifuzo byo kububona kuko mu mateka y’u Rwanda nibwo bukwe buturuka ibukuru bwamenywe n’abantu benshi batandukanye kugera kuri uru rwego.
Ubu bukwe kandi bwavuzweho na President Kagame ubwo yasuraga igihugu cya Botswana, avuga ko nubwo yabasuye ariko afite izindi mpamvu ebyiri, imwe imureba we ku giti cye nk’umuryango nindi ireba igihugu kuko yagombaga kugaruka mu Rwanda mu myiteguro, aha yavugaga umunsi wo kwibohora n’ubukwe bw’ubuheta bwe.
Amakuru dukesha bime mu vitangazamakuru bikorera mu Rwanda avuga ko Ange Kagame ubu afite imyaka 25, yize amashuri ye mu Rwanda no muri Amerika, akaba yararangije mu by’ubyubumenyi mu bya politiki.
Umusore wamusabye Bertrand nawe yize amashuri abanza n’ayisumbuye i Kigali, Kaminuza yayize muri Amerika muri Massachusetts University of Technology yiga Civil Engineering mu kiciro cya kabiri, ikiciro cya gatatu cya Kaminuza yiga Architecture muri iyi Kaminuza.
Ikiganiro kirambuye Ange Kagame yagiranye na IGIHE
Mu kiganiro cyihariye yagiranye na IGIHE, Ange Kagame yatunyuriye muri bimwe mu bimwerekeyeho bitari bizwi na benshi:
IGIHE: Ufite imyaka ingahe?
Ange: 21
IGIHE: Ni ayahe magambo atatu wakoresha ugaragaza uwo uri we by’ukuri?
Ange: Ndi inkoramutima (loyal), ngira urukundo kandi mporana icyizere.
IGIHE: Kuri ubu uhugiye kuki, warangije kwiga?
Ange: Ndi mu mwaka wa nyuma muri kaminuza.
IGIHE: Hari ibikorwa waba ufite bijyanye no gufasha abatishoboye?
Ange: Nta bihari by’umwihariko, gusa hari ibyo nakoranye n’Umuryango wa mama (Imbuto Foundation).
IGIHE: Umuntu agusabye kugira icyo uvuga kuri Papa wawe mu magambo make, wamubwira iki?
Ange: Mbaye nshatse kugaragaza uwo Papa ari we mu ijambo rimwe, navuga ko ari umurwanashyaka. Yanyuze mu nzira y’inzitane, ariko byaramwubatse, ntibyamuciye intege. Mwemera nk’umugabo ukomeye mu buryo ntagereranywa.
IGIHE: Naho mama wawe?
Ange: Ni umuntu utikunda, kandi uhamye. Afatiye runini umuryango wacu. Akoresha uko ashoboye ngo abo akunda bagubwe neza.
IGIHE: Wavuga ibintu bitatu ukunda ku Rwanda?
Ange: Ni umuryango wanjye, ikirere, ndetse n’amafunguro yaho.
IGIHE: Mu myidagaduro no mu buzima busanzwe ukunda iki?
Ange: Nkunda kugerageza amafunguro mashya, gusohokera muri resitora nshya ndi kumwe n’inshuti zanjye, gutembera no gukina bowling.
IGIHE: Ukunda ayahe mafunguro?
Ange: Nkunda capati, isombe n’amandazi.
IGIHE: Naho mu mikino by’umwihariko?
Ange: Nkunda umukino wa Basketball, naho ikipe ni Boston Celtics.
IGIHE: Ukunda muzika? Ubu ni iyihe ndirimbo igukora ku mutima?
Ange: Ni “Stay With Me” ya Sam Smith.
IGIHE: Ubaye umushoramari, ni he washora amafaranga yawe mu Rwanda?
Ange: Ni mu bukerarugendo. Kuko u Rwanda rufite ibintu byinshi nyaburanga n’amateka n’umuco ukungahaye cyane. Hari kandi uburezi no kwikorera bisigaye bishyirwamo ingufu n’ urubyiruko, bigatuma rwiteza imbere, dore ko rugize hejuru ya 50% by’abaturage bacu.
IGIHE: Uvuga indimi zingahe?
Ange: Mvuga indimi ebyiri ntategwa, Icyongereza n’Ikinyarwanda, ndetse n’Igifaransa.
IGIHE: Hari ibihe udashobora kwibagirwa wagiranye n’umuryango wawe?
Ange: Sinshobora kwibagirwa ingendo za Noheri dukora. By’umwahariko urwo mu 2013.
IGIHE: Ni iki udashobora kwihanganira kubaho udafite?
Ange: Ni umuryango wanjye.
IGIHE: Ni nde ufataho urugero mu buzima bwawe, kandi kubera iki?
Ange: Ni Papa na Mama. N’ubwo baba bikoreye umutwaro uremereye ute, dore ko bakora n’akazi gafatwa nk’aka mbere kagoranye ku isi, ntibajya babura umwanya na rimwe mu buzima bwanjye n’ubw’abavandimwe banjye, yewe no mu tuntu duto cyane. Abantu benshi bananirwa kwita ku miryango yabo kubera imirimo bakora ariko njye nkunda ukuntu bombi bafatanya kutwitaho, ndetse n’umwe ku giti cye, kandi bakabibasha.
IGIHE: Ni ayahe magambo ugenderaho mu buzima?
Ange: Si byiza kujya mu kintu utagishyizeho umutima wawe wose”.
IGIHE: Kwibohora kuri wowe bisobanuye iki?
Ange: Kwizihiza imyaka 20 u Rwanda rwibohoye bisigiye urungano rwacu inshingano zikomeye. Inshungu z’ababyeyi bacu zatumye tuba igisekuru cya mbere kibayeho mu Rwanda rwuje agaciro no kureshya kwa muntu. Ni inshingano zacu kurinda no gusigasira icyo ababyeyi bacu bari biteguye gupfira.
Byegeranyijwe na M.Louise Uwizeyimana


text:
Nyuma y’iminsi mike hatangajwe ko Ibisumizi Records igiye kongera gufungura imiryango nyuma y’imyaka irindwi idakora, benshi batekerezaga ko igarukanye ya mishinga ya cyera ya studio ikora imiziki no gufasha abahanzi gusa.
Icyakora nyuma yo kumenya Ibisumizi Business Group yatangiye gukorera i Gikondo ho mu Mujyi wa Kigali, IGIHE yasuye aho icyicaro gikuru cyayo kiri, inagirana ikiganiro n’umwe mu bayobozi bayo.
Nshimiyimana Théogène uzwi nka DJ Theo akaba Umuyobozi ushinzwe Ibikorwa bya buri munsi by’iyi sosiyete ya Riderman, yasobanuye ko itakiri Ibisumizi Records ikora indirimbo ikanafasha abahanzi gusa, ahubwo yabaye iy’ubucuruzi kandi igiye gukora ibintu bitandukanye.
Mu bikorwa by’ubucuruzi iyi sosiyete ikora harimo ibifite aho bihuriye n’umuziki birimo ko uyu muhanzi ateganya gufungura radio na televiziyo mu minsi iri imbere.
DJ Theos yagize ati "Dufite ibikorwa bitandukanye, dukodesha imodoka, dufite ibyuma bya muzika ku bantu bafite ibirori cyangwa ibikorwa byose bihuza abantu benshi. Twigisha abantu sonolisation, twigisha gucuranga ibikoresho byifashishwa mu muziki, twigisha gutunganya indirimbo yaba mu buryo bw’amajwi n’amashusho, duhugura abifuza kuba aba DJ b’umwuga ndetse mu minsi iri imbere turatangiza radio na televiziyo n’ibindi byinshi.’’
Muri iyi mishinga yiyongeraho gukora akabari bise ‘Second home’, imyinshi yamaze gutangira gukora mu gihe indi nayo mu minsi ya vuba izaba iri ku murongo.
Yavuze ko nubwo bafite ibikorwa byinshi ariko bitazakuraho ibisanzwe byo gukora indirimbo mu buryo bw’amajwi ndetse n’amashusho.
DJ Theo yavuze ko ikindi bari gutekereza ari ukujya bafasha abahanzi bakiri bato ariko bafite impano; yongeyeho ko biteguye kongera gukorana n’abahoze mu Ibisumizi barimo Ama G The Black, Queen Cha, Social Mula n’abandi icyakora yahakanye iby’uko hari amasezerano runaka basinyemo.
Ati "Ni abana mu rugo, umuntu wese wabaye Igisumizi ntajya ajya kure y’umuryango, tuzakomeza dukorane kandi ni ikaze kuri buri wese rwose."
Ibisumizi Business Group kugeza ubu ifite icyicaro i Gikondo ho mu mujyi wa Kigali hafi na Station Merez ya Mbere.


text:
Welcome to Inyabutatu
MUGIRE NOHELI NZIZA
- 13 March 2015
- Editorial/Ubwanditsi
Posted: 2014-12-25
Source: Ihuriro ry'Inyabutatu - RPRK
Ref: INYABUTATU/RPRK/2014
Taliki 19 Ukuboza 2014
Banyarwanda,
Banyarwandakazi,
Turabifuriza Noheli Nziza y'umwaka wa 2014!
Umwana w’Imana azavukire mu mitima yanyu. Umwana w'Imana akunda abafite umutima umufitiye inyota nyinshi, umushakashakana umuhate udacogora,uhora wicisha bugufi muri byose kugirango urusheho kunezeza Umwami w’Abami wemeye kuvukira mu kiraro cy’amatungo, akoza ibirenge by’intumwa ze, akatwigisha gukundana nk’uko yadukunze, agapfira ku musaraba yambaye ubusa bwa buri buri aho rubanda nyamwinshi yaje kumushungera no kumushinyagurira.
Imana ni urukundo pe! K’ubw’ubuntu bwayo n’urukundo rwayo, mwese ibagirire neza kandi izabagororere kubona uruhanga rwayo rubengerana.
Imigisha y'Imana ibanyagire nk'imvura y'amahindu.
Ubuyobozi bw’Ihuriro ry’Inyabutatu-RPRK
(Rwandan Protocol for a Rwandan Kingdom)
Joseph Mutarambirwa
Umuyobozi mukuru (Chairman)
Ihuriro ry'Inyabutatu - RPRK


text:
Muri iki gihe usanga abantu batari bake bavuga ko batakigira urukundo muribo mbese ugasanga ntibifuza no kuganira kuri iyi ngingo. Ese byaba biterwa n’iki? Bishobora gukira se? Hakorwa iki se? 1.Guhemukirwa n’uwo mwakundanye: Iyi ni imwe mu mpamvu zikomeye zishobora gutuma umuntu yumva nta rukundo akigira muri we. Birumvikana ko kubera guhemukirwa n’uwo aba yizeraga bituma yumva ko nta n’undi muntu bakundana ngo bimugendekere neza ndetse akumva ntibikinamushishikaje. 2.Gukundana n’abantu benshi: Guhora uhinduranya abakunzi nabyo bigira ingaruka ku buryohe bw’urukundo. Iyo umuntu akundanye n’abantu benshi bituma agenda aha agaciro gake urukundo bityo akazisanga nta sentiments akigira muri we. 3.Gukora kenshi imibonano mpuzabitsina n’abantu batandukanye utarashaka: Gukora imibonano mpuzabitsina cyane bituma wumva nta yindi ntego y’urukundo kandi ukumva ko nta bundi buryohe buba mu rukundo butari imibonano mpuzabitsina. Ibyo rero bituma wumva nta kindi wapanga n’uwo mudahuje igitsina kitari ukuryamana. 4.Gukunda gukura cg gukurwa ibyinyo: Nk’uko bizwi urukundo nyarwo ntirugurwa ndetse ntirunashingira ku butunzi. Niba rero ukunda gukundana n’abaguhendahenda bakaguha amafaranga cyangwa izindi mpano nk’ikiguzi, ntuzigera wumva na rimwe uza akubwira ko nta kindi afite kitari umutima ukunda. Ibi bikunze kuvugwa cyane ku bakobwa n’ubwo n’abasore nabo atari shyashya. Ukurwa ibyinyo rero nawe ntagihe na kimwe azumva ko yakundwa by’ukuri ntacyo atanze bityo nawe urukundo rukamushiramo buhoro buhoro kugera aho yumva nta n’icyo bikimubwiye. 5.Gutinyishwa n’ibyo abona ku bandi: Akenshi iyo umuntu abonye ibintu ku bandi bikamukora ku mutima, yumva nawe nta mahirwe yiha yo kubigiriramo umugisha. Kubona rero abantu bahemukirana mu rukundo nabyo bizatuma wumva ubihiwe ndetse n’ubikubwiye wumve nyine ko ari bimwe by’abubu. Muri rusange rero usanga ibi ari byo by’ingenzi bituma abantu batandukanye bumva nta rukundo bakiyumvamo ariko na none ni ngombwa cyane ko buri wese agerageza kubyitondera, n’uwumva yarebera ku bandi ntabyiteho cyane ahubwo akita ku gukora ibyo asabwa, agakunda nta buryarya kandi ibi rwose akenshi biramuhira kuko aho bipfira akenshi ni uko usanga uburyarya buba buri ku mpande zombi ariko iyo wowe umwitayeho, ukamwereka urukundo nyarwo nawe iyo ari umuntu w’ibitekerezo bifatika arashyira agahinduka.
Muri iki gihe usanga abantu batari bake bavuga ko batakigira urukundo muribo mbese ugasanga ntibifuza no kuganira kuri iyi ngingo. Ese byaba biterwa n’iki? Bishobora gukira se? Hakorwa iki se?
1.Guhemukirwa n’uwo mwakundanye:
Iyi ni imwe mu mpamvu zikomeye zishobora gutuma umuntu yumva nta rukundo akigira muri we. Birumvikana ko kubera guhemukirwa n’uwo aba yizeraga bituma yumva ko nta n’undi muntu bakundana ngo bimugendekere neza ndetse akumva ntibikinamushishikaje.
2.Gukundana n’abantu benshi:
Guhora uhinduranya abakunzi nabyo bigira ingaruka ku buryohe bw’urukundo. Iyo umuntu akundanye n’abantu benshi bituma agenda aha agaciro gake urukundo bityo akazisanga nta sentiments akigira muri we.
3.Gukora kenshi imibonano mpuzabitsina n’abantu batandukanye utarashaka:
Gukora imibonano mpuzabitsina cyane bituma wumva nta yindi ntego y’urukundo kandi ukumva ko nta bundi buryohe buba mu rukundo butari imibonano mpuzabitsina. Ibyo rero bituma wumva nta kindi wapanga n’uwo mudahuje igitsina kitari ukuryamana.
4.Gukunda gukura cg gukurwa ibyinyo:
Nk’uko bizwi urukundo nyarwo ntirugurwa ndetse ntirunashingira ku butunzi. Niba rero ukunda gukundana n’abaguhendahenda bakaguha amafaranga cyangwa izindi mpano nk’ikiguzi, ntuzigera wumva na rimwe uza akubwira ko nta kindi afite kitari umutima ukunda. Ibi bikunze kuvugwa cyane ku bakobwa n’ubwo n’abasore nabo atari shyashya. Ukurwa ibyinyo rero nawe ntagihe na kimwe azumva ko yakundwa by’ukuri ntacyo atanze bityo nawe urukundo rukamushiramo buhoro buhoro kugera aho yumva nta n’icyo bikimubwiye.
5.Gutinyishwa n’ibyo abona ku bandi:
Akenshi iyo umuntu abonye ibintu ku bandi bikamukora ku mutima, yumva nawe nta mahirwe yiha yo kubigiriramo umugisha. Kubona rero abantu bahemukirana mu rukundo nabyo bizatuma wumva ubihiwe ndetse n’ubikubwiye wumve nyine ko ari bimwe by’abubu.
Muri rusange rero usanga ibi ari byo by’ingenzi bituma abantu batandukanye bumva nta rukundo bakiyumvamo ariko na none ni ngombwa cyane ko buri wese agerageza kubyitondera, n’uwumva yarebera ku bandi ntabyiteho cyane ahubwo akita ku gukora ibyo asabwa, agakunda nta buryarya kandi ibi rwose akenshi biramuhira kuko aho bipfira akenshi ni uko usanga uburyarya buba buri ku mpande zombi ariko iyo wowe umwitayeho, ukamwereka urukundo nyarwo nawe iyo ari umuntu w’ibitekerezo bifatika arashyira agahinduka.


text:
Tariki ya 28 Mata 2017 abakozi ba Caritas na Komisiyo y’Ubutabera n’Amahoro muri Arikidiyosezi ya Kigali bibutse abakozi ndetse n’imiryango yabo bazize genocide yakorewe abatutsi muri Mata 1994 uwo muhango ukaba warabereye muri Santere Pasitorale Saint Paul.
Umuyobozi mukuru wa Caritas na Komisiyo y’Ubutabera n’Amahoro muri arikidiyosezi ya Kigali, Padiri TWIZEYUMUREMYI Donatien yashimiye abitabiriye uyu muhango bose. Yavuze ko abakozi ba caritas na komisiyo y’ubutabera n’amahoro bafite inshingano zikomeye zo kwigisha urukundo no gufasha abakene, ko kandi ibyo byose badashobora kubigeraho muribo harimo amacakubiri.
Yagize ati “ Muri aka kanya dusabe Nyagasani imbaraga, dukomeze tube intwari, dutere ikirenge mu cyabo, dusabire kandi n’igihugu cyacu, Imana yaduhaye umugisha aho cyigeze mu kwiyubaka no gutera imbere ntibasubire inyuma, amahoro twari twarabuze cya gihe, Nyagasasni akagenda ayaduha, dukomeze tuyasigasire”.
Yagarutse cyane kandi ko nk’abakozi ba Caritas na Komisiyo y’Ubutabera n’Amahoro bagomba kugendera kure amacakubiri mu rwego rwo gusohoza neza ubutumwa nyagasani yabatumye bwo gufasha abakene n’abandi bose batishoboye.
Komiseri muri Komisiyo y’Ubumwe n’Ubwiyunge Padiri Consolateur Innocent Yabaganirije ku mateka yaranze u Rwanda ndetse na gahunda ya Ndi Umunyarwanda, aho yashimangiye cyane ko kwirebera mu ndorerwamo y’amoko nta kamaro kabyo ndetse ko nta terambere byageza ku banyarwanda.
Yagize ati “Ndi Umunyarwanda igamije gutoza abanyarwanda kwiyumvamo ubunyarwanda mbere y’ibindi, kubana ntarwikekwe no gushyira inyungu rusange n’iz’igihugu mbere y’inyungu bwite”.
Yagarutse kandi ku ndangagaciro zarangaga abanyarwanda mbere y’umwaduko w’abakoroni nk’ubupfura, ubuzima, ubumuntu ndetse n’ubudahemuka ko kandi bikwiye no gukomeza kuranga abanyarwanda ba none.
Abitabiriye uyu muhango bafashe umwanya wo kwibuka ababyeyi, abavandimwe ndetse n’inshuti bazize genocide yakorewe abatutsi aho havugwaga amazina yabo bakanasabira roho zabo gukomeza kuruhukira mu mahoro.
Umunyamabanga nshingwabikorwa w’akagali ka Kubumwe, umurenge wa Gisozi yagarutse ku bunyamaswa bwakozwe n’interahamwe muri mata, 1994 aho yasabye ko hakomezwa kugaragazwa aho abishwe baguye kugirango bashyingurwe mu cyubahiro. Yagize ati “ Ababyeyi tugomba gukomeza kuganiriza abana bacu ku mateka yaranze igihugu cyacu ndetse no kubigisha ububi bw’ingengabitekerezo ya genocide”.
Uhagariye ibuka yatanze ubutumwa bw’ihumure ndetse n’ikizere ku bacitse ku icumu. Yagarutse kandi ku kamaro ko kwibuka neza amateka yaranze genocide kugirango abazadukomokaho bazamenye banasobanukirwe neza ko amacakubiri ariyo yabaye intandaro ya genocide yakorewe abatutsi muri Mata 1994.
Uyu muhango ukaba warasojwe n’igitambo cya misa yo gusabira abazize genocide yo muri Mata 1994 cyayobowe n’umuyobozi wa Caritas ya Kigali na komisiyo y’Ubutabera n’Amahoro Padiri Twizeyumuremyi Donatien.
Mu nyigisho yatanze yasabye ko buri wese yakwisuzuma akareba uko ahagaze nyuma y’imyaka 23 genocide ibaye mu rwego rwo gukomeza guhagarira abe bagiye uko bikwiye, ndetse no kusa ikivi bagiye batusije.
Insanganyamatsiko y’uyu mwaka ikaba igira iti “Twibuke genocide yakorewe abatutsi, turwanya ingengabitekerezo ya Genocide, dusigasira ibyiza byagezweho”


text:
Amateka
Amavu n’amavuko ya CEP UR-Nyarugenge
Amashuri makuru ya KHI na KIST yatangiye mu myaka y’1996 n’ 1998,(ubu akaba ari amwe mu mashami agize KAMINUZA Y’ U RWANDA Ishami rya Nyarugenge nk’ uko byahinduwe kugeza ubu.) abanyeshuri bigaga muri ibi bigo bari bafite byinshi bahuriyeho nka restaurant, igipangu kimwe n’ ibindi, kubera ko ayo mashuri yari atuye hamwe (ataragirwa amwe mu mashami agize KAMINUZA Y’ U RWANDA Ishami rya Nyarugenge ) ni nacyo gituma amazina imiryango myinshi y’abanyeshuri yitirirwaga KIST-KHI.
Mu mwaka w’ 1998 abanyeshuri bigaga mu bigo byahoze ari KIST na KHI bagize 90% by’ abanyeshuri bakomoka mu itorero rya pantecote ry’u Rwanda (ADEPR) babaye mu miryango yitwa RAJEPRA mu mashuri yisumbuye bagize igitekerezo cyo gushyiraho itsinda ryo kubafasha kwita ku buzima bwabo bw’ umwuka no gukora umurimo w’Imana, iryo tsinda baryitaga GPE (groupe de priere et d’ evangellisation ). Mu gihe cyaryo iri tsinda ryakoze ivugabutumwa muri ibi bigo ndetse no hanze yabyo kuburyo rya bereye urumuri abanyeshuri bo mu zindi kaminuza ndetse no mu mashuri makuru.
Mu mwaka w’ 2001 hatangiye kubamo utubazo dushingiye ahanini kumyifatire yihariye y’abanyeshuri b’ abapentecote bo muri ADEPR itaravugwagaho rumwe . Ibyo byatumye bamwe biheza ntibagira aho baherera bityo imikorere itangira kuzamo agatotsi bikanagora abanyeshuri b’abapentecote bavaga ku KIBUYE mu ishuri ryahoze ari KHI/NYAMISHABA kuberako babaga basanzwe bakorera mu muryango w’ abanyeshuri b’Abapentecote biga mu mashuri makuru na kaminuza (CEP: Comunaute des Etudiants Pentecotistes ).
Habayeho ibiganiro bitandukanye bigamije guhuza abanyamuryango ba GPE, itorero rya ADEPR NYARUGENGE ryabaye hafi impande zombi zari zishyamiranye muri GPE. ku itariki ya 16 Gicurasi 2004 haba inama yahuje abanyeshuri b’abapentecote (ADEPR) bigaga mu byahoze ari KIST na KHI ikaba yari iyobowe n’ uwari umushumba w’ itorero rya ADEPR Nyarugenge Rev. Past .USABWIMANA Samuel. Bimwe mu byavuye muri iyo nama n’ uko mu byahoze ari KHI na KIST hatangizwa umuryango w’ abanyeshuri b’ abapentecote ariwo CEP KIST-KHI, Hanashyirwaho abayobozi b’inzibacyuho aribo Diyakoni UWIZEYIMANA Jean de Dieu na Diyakoni Ngendahimana Venuste.
CEP KIST-KHI yatangiranye ibibazo bitandukanye birimo gutinda kwemererwa gukora nk’umuryango, ariko Imana igenda ibafasha, mu mpera z’umwaka wa 2005 nibwo yaje kwemererwa gukora nk’umuryango ufite ubuzima gatozi.


text:
Abafite ubumuga bagorwa no kumenya amabwiriza yo kurwanya covid -19
Ababana n’ubumuga bwo kutumva no kutavuga bafite imbogamizi yo kuba badasemurirwa mu buryo buboroheye kumenyamo amakuru n’amabwiriza yo kwirinda COVID-19. Hari n’abageragezaga kureba ku munwa kugira ngo bamenye icyo umuntu avuze, none ntibakibishobora kuko abantu bose basigaye bambara agapfukamunwa.
Mu kiganiro Ikinyamakuru Intego cyagiranye na Ngabonziza Eric ufite ubumuga bwo kutumva no kutavuga, usanzwe ari n’umukozi w’ihuriro ry’abafite ubumuga bwo kutumva no kutavuga (RNUD). Aradusangiza bimwe mu bibazo ababana n’ubumuga bwo kutavuga bahura nabyo. Aragira ati : “Ntabwo amabwiriza yo kwirinda COVID-19 ya leta atugeraho ku gihe, kuko bayamenya nyuma bitewe n’uko tuba dutegereje uwasobanura mu rulimi rw’amarenga, hari bamwe bumva iyo barebye ku munwa, ariko ubu biragorana kuko uwo baganira aba yambaye agapfukamunwa kakamubuza kureba ku munwa ngo amenye icyo ashatse kuvuga.”
Ngabonziza Eric akomeza avuga ko n’umbwo RNUD ibasobanurira mu rulimi rw’amarenga, ko hari bimwe mu byatangajwe na RBC cyangwa Police biza bitinze. Aragira ati: “RNUD igerageza gusemura amatangazo mu rulimi rw’amarenga ikabishyira ku mbuga nkoranyambaga zayo, ariko biza bitinze kandi udafite internet cyangwa telephone ya smartphone ntiyabasha kubibona. Icyo rero ni ikibazo kidukomereye cyane.”
Kamugisha James nawe ni umunyeshuri wiga mu mashuri yisumbuye ufite ubumuga bwo kutumva no kutavuga nawe aragaruka ku mbogamizi ahura nazo muri iyi minsi ku kumenya amakuru ya COVID -19. Aragira ati: “Ubusanzwe dusanzwe biratugora kubona amakuru, yaba amatangazo ya Leta n’ibindi. Ariko ubu bwo ni bibazo bikomeye kuko bisaba ko buri munsi umenya amakuru ya COVID-19. Nkanjye mu rugo ntago Mama abasha kuganira nanjye mu marenga bisaba kwandika kandi njyewe sinzi ikinyarwanda nkoresha icyongereza, Mama ni we tubana gusa, kandi nta smartphone ngira iyo association yatanze amatangazo mu marenga simbimenya byoroshye bisaba ko njya kureba umushuti wanjye utavuga akanyereka video baba basemuye urumva ko ibyo bitwara umwanya cyane ku buryo nshobora ku mara iminsi 4 cyangwa 5 ntaramenya amakuru y’ibijyanye na COVID-19. Ikindi kandi nta na Televiziyo mu rugo dufite mbese biratugora cyane.”
Kuba mu ngo iwabo nta bazi ururimi rw’amarenga bibatera ubwigunge
Akomeza avuga ko bimutera ubwigunge kuko atakibasha guhura na bagenzi be ngo baganire. Arakomeza agira ati: “Njyewe nigaga Nyamirambo nabashaga kubona abo tuganira byoroshye cyangwa nkajya gusenga ngahura n’abatavuga, ariko ubu ntibishoboka kuko amasomo yahagaze, ikindi ku ishuri nabashaga kubona internet nkasoma amakuru n’amatangazo mu buryo bworoshye hano abantu mbasha kubona tukaganira ni abakoresha icyongereza kandi ni bake cyane. Mbese biragoranye cyane kubera COVID-19.”
Mu gutegura iyi nkuru twagerageje kuvugisha Umunyamabanga wa RNUD witwa Munana ariko ntibyadukundira. Ariko tubasha kuganira n’umukozi wayo witwa Binama Theophile. Yasobanuye muri rusange ibibazo abafite ubumuga bwo kutumva no kutavuga bahura nabyo ndetse n’uko RNUD ibafasha. Aragira ati: “Ikibazo ahanini ni ukubona amakuru kuko ibiganiro byinshi bitambuka kuri Radio ntibabasha kubyumva ibyo kuri television nabyo ibyinshi ntabasemuzi biba bifite. Wenda ku matelevisiyo amwe n’amwe na bwo mu makuru gusa. Keretse Iyo ku ishyirahamwe ryabo babisemuye mu marenga ariko nabwo biza bitinze cyane kuko bitwara nibura amasaha umunani kandi hari abatabona internet n’izo smarthone kugira ngo babimenye ugasanga hari nababana n’ababyeyi babo badashobora kubasobanurira ku buryo ntakintu bashobora kumenya kijyanye na COVID-19 abari mu cyaro ho urumva ko ari ibindi bindi.”
N’ubwo batumva amatangazo n’amabwiriza ya Leta ntawe uhanirwa kutayubahiriza
Binama Theophile akomeza avuga ko atazi neza niba hari umuntu ubana n’ubumuga bwo kutumva no kutavuga waba wararwaye COVID-19. Gusa ngo hari urugero rw’utaramenye ko habaye “Guma mu rugo” kandi ashaka kwishyura umusoro. Aragira ati: “Hari ufite ubumuga bwo kutumva no kutavuga washakaga kujya kwishyura imisoro arabyuka ajya kwishyura nk’abandi kuri RRA agasanga ahantu hose harafunze arataha ibyo byabaye muri guma mu rugo ya mbere. “
Umwe mu bashinzwe kwigisha abantu ndetse no kubasobanurira amabwiraza yo kwirinda COVID-19 muri Stade Amahoro utashatse ko amazina ye atangazwa yadutangarije ko iyo bafashe umuntu ufite ubumuga bagerageza kumworohereza. Aragira ati: “Ubusanzwe nta muntu wemerewe kurenza amasaha yo gutahiraho cyangwa kutambara agapfukamunwa. Duhora twiteguye ko turamutse duhuye n’ikibazo cy’umuntu ufite ubumuga twamworohereza muri byose, uretse ko tutarahura n’umuntu ufite ubumuga bwo kutumva no kutavuga warenze ku mabwiriza.“
Umuvugizi wa Police CP John Bosco Kabera avuga ko kuri iki kibazo cy’abafite ubumuga bwo kutumva no kutavuga mu bijyanye no gukurikiza amabwiriza yo kwirinda COVID-19 nabo bibareba, ko ntawe ukwiye kurenga ku mabwiriza yahawe. Aragira ati: “Nta muntu wemerewe kurenza amasaha yagenwe yo gutahiraho cyangwa kutubahiriza amabwiriza yo kwirinda COVID-19, nka Police iyo irimo gutanga ubutumwa bagerageza gusemura.“
Mu ibarura ryakozwe n’Ikigo cy’Igihugu cy’Ibarurishamibare ryakozwe mu 2012, ryerekana ko mu Rwanda hari abafite ubumuga bwo kutumva no kutavuga barenga ibihumbi mirongo itatu na bitatu (33 000).
Muhizi Olivier


text:
Silk Foulard "Ishyaka" ni kimwe mu bintu "Kubaha". Kuzuza neza igitambaro cya silike kumurongo wumufuka cyangwa kugikora nkibikorwa byubuhanzi hanyuma bikaramba mubuzima bwose. Ninkumukino - buri kintu gifite imikorere irenze imwe. "Kubaha" bikubiyemo isano ryoroheje hagati yubukorikori bwa kera nibikoresho bigezweho. Igishushanyo cyose ni ibihangano byihariye kandi bivuga inkuru itandukanye. Tekereza ahantu buri kantu kose kavuga inkuru, aho ubuziranenge ari agaciro k'ubuzima, kandi uburambe bukomeye ni ukuri kuri wewe wenyine. Aha niho "Icyubahiro" gihurira nawe. Reka ibihangano bihure nawe kandi ushaje nawe!
Izina ry'umushinga : Passion, Izina ryabashushanya : Milena Grigaitiene, Izina ry'abakiriya : Regards.
Iki gishushanyo cyiza nuwatsindiye igihembo cya zahabu mugihe cyo kumurika ibicuruzwa no kumurika imishinga yo gushushanya. Ugomba rwose kubona ibihembo bya zahabu byatsindiye abashushanya ibishushanyo mbonera kugirango uvumbure ibindi byinshi bishya, bishya, byumwimerere kandi bihanga ibicuruzwa byo kumurika nibikorwa byo gushushanya imishinga.


text:
Kigali: Isake yarwanye n’ishusho yayo kugeza ubwo imena idirishya
Amafoto y’isake irwana n’ishusho yayo yafatiwe ku Kacyiru mu Mujyi wa Kigali yakomeje gutangaza abantu kubera ibiyagaragaramo.
Ni amafoto y’isake yireba mu kirahuri cy’urugi ikabonamo ishusho ikarwana na yo kugeza ubwo ikirahuri cy’urugi kimeneka.
Ikigaragara ni uko iyo sake ibona iyo shusho ikagira ngo ni indi sake birimo kurwana, nyamara ari yo ubwayo yibona mu kirahuri.
Mu by’ukuri, ibi bishobora kuba isomo ryafasha n’abantu kuko rimwe na rimwe mu buzima umuntu ari we witeza ibibazo, nyamara yashoboraga kwigenzura mbere yo gufata icyemezo, bikamurinda ingaruka zamubaho.
This photo became one of my favorite after I was surprised by a cock trying to fight its reflection in the mirror. In splits of a second I had my camera ready and clicking to capture the action. It ended when the cock broke the glass window! pic.twitter.com/5izVMn6IoX
— Plaisir MUZOGEYE (@PMuzogeye) April 23, 2021
Ibitekerezo ( 1 )
Ibyo uvuze nibyo.Abantu nabo bameze nk’Isake kubera ko nabo biteza ibibazo.Nyamara Imana yaraduhaye UBWENGE buruta ubw’Isake kure (intelligence.Urugero,reba intambara zuzuye mu isi,nyamara Imana idusaba gukundana.Ibihugu 9 bifite atomic bombs zirenga 16 000 zatwika isi ikaba umuyonga mu kanya gato umunsi bazirwanishije.Gusa icyo batazi nuko Imana irimo kubacungira hafi.Ntabwo yakwemera ko batwika isi yiremeye.Ahubwo izabatanga itwike biriya bitwaro,ikure intambara mu isi hose nkuko Zaburi 46,umurongo wa 9 havuga,kandi ikure mu isi abantu bose bakora ibyo itubuza nkuko Imigani 2:21,22 havuga.Ibyo bizaba ku munsi bible yita Armageddon ushobora kuba utari kure,iyo urebye ibintu birimo kubera ku isi.


text:
Tugume muri Yesu nawe azaguma muri twe.
Umwami wacu Yesu Kristo yaje kuducungura adukura mu byaha byacu aduhuza n,Imana Data wa twese,aduhesha guhinduka abana b,Imana ngo tube abera tutariho umugayo . Imana yashyize byose twifuza muri Yesu Kristo ,Abefeso 1:1-14.tubona Ijambo ry,Imana ritubwira ngo imigisha yose y,Imana ibonerwa muri Yesu Kristo Umwami wacu yaba iyo mu isi cyangwa iyo mu ijuru .Umugisha wa mbere umuntu ashobora kwifuza ni ubugingo buhoraho ariko kuzabona Imana. Ibisigaye byose dushobora gukenera muri iyi si igihe dufite Yesu mu bugingo bwacu nta kintu na kimwe dushobora kumuburana,ni inyungu yacu ikomeye cyane kugira Yesu Kristo mu buzima bwacu ,kumuha ubuzima bwacu ngo abuhindure ndetse no kumwizera muri byose . Icyo Yesu Kristo yifuza kurusha byose nuko nta wuri muri we wazacibwaho iteka ,kuko ngo abari muri Kristo Yesu nta teka bazacirwaho (abazaguma muri we kugeza ku iherezo) Abaroma 8:1-3 Kuguma muri Yesu ,tubona mu ijambo ry,Imana Yesu atubwira muri Yohana 15:1-17 ngo ni umuzabibu w,ukuri natwe turi amashami yawo.ngo Imana Data niyo iwuhingira ngo ishami ryose ritera imbuto rikurwaho,ariko iryera imbuto bakaryitaho ngo rikomeze kwera imbuto nyinshi. Imbuto Yesu yifuza ko twera ni izijyanye n,abakijijwe bayoborwa n,Umwuka w,Imana batayoborwa n,irari rya kamere yabo .Abagalatiya 5:22-26. Mbere yuko twakira Yesu twayoborwaga na kamere yacu n,irari ry,ibyo imibiri yacu yararikiraga Abagalatiya 5:19-21 : gusambana ,gukora ibiteye isoni,gusenga ibishushanyo,kuroga,kwangana,gutongana,ishyari n,umujinya n,amahane, kwitandukanya, kwirem,ibice, kugomanwa, gusinda n, ibiganiro bibi kuko abakora ibyo batazabona ubwami bw,Imana kuko baba babaye ya amshami yakuwe ku
muzabibu agatabwa mu muriro .Tumaze gukizwa Yesu yifuza ko aduha ku mbuto ze Izo mbuto ni izi: Urukundo n,ibyishimo,amahoro no kwihangana no kugira neza,n,ingeso nziza no gukiranuka no kugwa neza no kwirinda kugirango tugume turi amashami ye.Yesu Niwe udushoboza kwera izo mbuto na Mpwemu we igihe tugumye muri we. Uguma muri Yesu nawe akaguma muri we amenya ukuri ari ryo Jambo ry,Imana rikamweza (sanctification).iyo tugumye muri We amagambo ye akaguma muri twe ,dusaba icyo dushaka tukagihabwa.Adusaba kuguma mu rukundo rwe ,nkuko nawe yagumye mu rukundo na Se tuguma mu rukundo rwe igihe twitondeye amategeko ye (ijambo ry,Imana). Na Yesu yitondeye amategeko ya se biyuma aguma mu rukundo rwe. Turi muri Yesu tugira umunezero wa Yesu kandi wuzuye igihe cyose ndetse n,amahoro ya Yesu yadusigiye atajyanye nuko isi itanga kuko amahoro n,umunezero we aduha ni iby,igihe cyose atajyanye n,ibihe cg na situation turimo.akaduha n,itegeko ryo gukundana nkuko nawe yadukunze .Uri muri we agira urukundo rw,Imana agukunda na bagenzi bose ,urukundo rwa
Yesu adusaba kugira 1Abakorinto 13:4-7 rwihangana byose kandi rubabarira byose nkuko nawe yatubabariye. Kugirango tugume muri Yesu dukeneye guhorana na Mpwemu we igihe cyose kuko niwe mufasha twasigiwe ngo atwibutse ibyo yatubwiye byose ndetse atume tubasha no gutahura iby,Imana mu gusoma ijambo ry,Imana buri munsi ,kuryitondera no gusenga kugirango tugume muri we akagenda ahindura ingeso zacu,ibitekerezo byacu ,imitima yacu akayikuramo ibikorwa byose bibi by,umwijima tube mu mucyo nkuko nawe ari umucyo bityo
tubashe kubaho ubuzima bubohotse tutakir,imbata z,ibyaha.Tukajya kumushingira intahe n,abanda bakiboshye ngo babashe kubohorwa nawe.


text:
Ubutumwa bwa 23.09.2017
Uwiteka Imana yo mwíjuru iradukunda kandi buri gihe iba ifite ingaburo yaduteguriye yo kuduha ubugingo. Iyo twiteze kwakira tubona ubwiza bw´Imana. Igihe cyose tujye tugire umwete wo kwegera no kwitega icyo Imana yaduteguriye.
I Yohana 1:5 & Yoh 3:18-21 Imana ni umucyo kandi muri yo nta mwijima urima. Iyo twakiriye Yesu mu mitima yacu tuba twarahisemwo kuba abana b´Imana. Tugomba kugendera mu mucyo kugirango iyo twihanye tuvugishe ukuri. Tubwire Imana ibiri mu mitima yacu byose tuyereke aho tunanizwa kugirango amaraso ya Yesu atweze. Iyo twihanye mu kamenyero ntabwo habaho kwezwa.
1Yohana 2:9 Iyo turi abana b´Imana turangwa n´urukundo ntabwo tugire urwango muri twe. Imbuto zo muri Mpwemu nizo tugomba kwama. (Galatiya 5:17-22) Iyo tugendera mu mucyo twama imbuto zo muri Mpwemu.
Yakobo 3:13 Yakobo 1:19 Yakobo 4:18 Imana Data irifuzo ko dukura mu gakiza. Tukatera intabwe yo gushaka gukura. Tukarangwa niíngeso nziza tukita kukushaka ubugingo tugire umwete wo kurondera Imana.
Yoh 6:40 Imana yifuza ko tumenya agaciro gakomeye twaguzwe tukagira umutima wo kwumvira Ijambo ryayo. Kuko yatumye Yesu kugirango tuzabeho neza kandi turonke ubugingo buhoraho. Dusabe ubwenge bwíngene twakwitwara kandi tumenye ko ijisho ryayo rihora kuri twe. Twisuzume twibaze ingene Imana ituzi núko abantu batuzi. Imana ishaka ko tugira imitima mishya kuko muri Kristo Yesu twahindutse bashya ingeso za kera zarahindutse igihe twakiriye Yesu mu mitima yacu. Twirinde kumwimura.
Harageze ko twibaze ingene duhagaze dusabe Imana idukuremwo umwijima wose uri muri twe kugirango tugendere mu mucyo w´Imana twame imbuto nziza za Mpwemu Yera. Amen


text:
Ibimina bifasha abantu kwizigamira bakiteza imbere
Yanditswe na MUHIMPUNDU CAROLINE
Ikimina ni uburyo bwo kwizigama amafaranga bukoreshwa n’itsinda ry’abantu bitewe n’ubwumvikane bwabo. Iryo tsinda ry’abantu riba rigizwe n’umubare w’abantu runaka bahurije hamwe igitekerezo cy’uko bazajya bizigama, igihe bazajya bizigamiraho, icyo ubwo bwizigame buzakora, n’igihe buzakoreshwa hagendewe ku gihe bifuza kandi bahuriyeho bose.
Uburyo bwo kwizigama binyuze mu kimina nubwo buba buhuriwemo n’umubare w’abantu batandukanye nta komite iba ihari ishinzwe gukurikirana abo bantu, gukemura ibibazo byabaye cyangwa se gukurikirana uko gahunda z’ubwizigame biyemeje zishyirwa mu bikorwa, ahubwo buri muntu wese uba ugize rimwe muri ayo matsinda ni we wiha inshingano zo gutanga ayo mafaranga aba yaremejwe nta gitutu ashyizweho.
Ikimina kiba kigizwe n’amatsinda atandukanye ariko buri tsinda usanga ryariyemeje gukusanya ayo mafaranga ndetse n’uburyo ayo mafaranga azakoreshwamo. Usanga hari abayakusanya yose agahabwa umwe mu bagize itsinda kugeza bose abagezeho, hari abayakusanya akabikwa nyuma abagize itsinda bakayagabana cyangwa bakayakoramo umushinga uzabafasha kwiteza imbere nk’itsinda, hari n’abayatanga bakanagurizanya uwagurijwe yakwishyura agashyiraho inyungu.
Cyuzuzo Oreste Dan uhuriye n’abandi mu itsinda ryo kwizigamira hakoreshejwe ikimina avuga ko kuba mu kimina bifasha umuntu kudasesagura amafaranga, n’iyo yaba ari make ayakoresha mu buryo buboneye.
Yagize ati: “Ikiza cyo kwizigama ukoresheje ikimina ni uko kigufasha kudasesagura amafaranga make waba ubonye cyangwa ubona, tuvuge niba uba mu kimina buri muntu atanga amafaranga 5000 ku kwezi muri abantu 10 ubwo umwe azafata amafaranga 50 000 bitandukanye cyane nuko waba utakibamo kuko byakugora kuyabona”.
Yongeyeho kandi ko ikimina gifasha ukibamo kudakoresha nabi amafaranga make ubona kuko uba utekereza aho wazakura ayo utanga mu kimina bityo ugakoresha amafaranga yawe mu buryo buboneye.
Mukashyaka Alice avuga ko uko ugenda wizigamira ari nako ugenda utekereza umushinga uzakoresha ayo mafaranga. Bitandukanye n’iyo utaba mu kimina amafaranga ubona uyakoresha ibitari ingenzi.
Avuga kandi ko kwizigamira ukoresheje ikimina bituma wunguka inshuti bitewe n’uko hari abo muhuriramo mutaziranye bityo bigatuma mumenyana ndetse nyuma ukabungukiraho ubwenge biturutse mu biganiro cyangwa ibitekerezo mwagiye mwungurana.
N’ubwo kwizigamira hakoreshejwe uburyo bw’ikimina bavuga ari bwiza kandi bubagirira akamaro ku rundi ruhande bavuga ko hari n’imbogamizi zigaragara bitewe n’abanyamuryango bashobora kuba batabonera amafaranga ku gihe ibyo bigatuma igihe cyo kuyafatiraho kirenga bityo uwari kuyahabwa gahunda ze zikangirika.
Hategekimana Sylvain avuga ko imbogamizi abona mu kimina ari uko nta masezerano cyangwa amatekegeko agenga ibimina aba ahari. Ibyo bituma abantu bakora uko bishakiye ndetse n’iyo habayeho kuguriza amafaranga umwe mu bagize itsinda nta kizere kiba gihari ko ayo mafaranga azagaruka. Ibyo rero bigira ingaruka ku bantu bose bagize itsinda iyo habayeho kutagaruka kw’amafaranga aba yaragurijwe. Avuga ko indi mbogamizi ari uko abantu usanga bataziranye ibyo bigatuma rimwe na rimwe utamenya aho ushakira umuntu.
Hategekimana avuga ko kuri we yumva hajya habaho ikimina ariko kigahuriramo abantu baziranye neza, ibyo bizabafasha gukemura ibibazo bizaba byagaragaye hagati yabo mu buryo bworoshye. Avuga kandi ko byaba byiza hagiye hashyirwaho amategeko agenga ibimina kuko bizafasha kwirinda ubujura bwa hato na hato ndetse n’uwateje ikibazo agakurikiranwa.


text:
Kicukiro: Abanyonzi barakebura abatekereza ko akazi bakora gasuzuguritse
Yanditswe na IRIBAGIZA NAOMI
Abakora akazi ko gutwara abagenzi ku igare bazwi nk’abanyonzi barahamya ko akazi bakora kiyubashye kuko kabatunze n’imiryango yabo ku bayifite bityo nta we ukwiye kugasuzugura.
Bizimana Moise ukorera akazi k’ubunyonzi mu Murenge wa Kanombe mu Karere ka Kicukiro, yabwiye Imvaho Nshya ko aka kazi nta cyo gatwaye, akaba atemeranywa n’abavuga ko akazi ko gutwara igare gasuzuguritse.
Yagize ati: “Akazi kose umuntu yakora kakamutunga nta bwo nakita ko gasuzuguritse, kereka kujya gukora imirimo igayitse. Umuntu ahera ku bintu bito akagenda yiteza imbere. Nge na bagenzi bange aka kazi kadufasha kwiga gutwara ibindi binyabiziga nka moto ndetse n’imodoka kugira ngo tuzarusheho kwiteza imbere. Muri aka kazi nko ku munsi amafaranga tubona biterwa n’abantu cyangwa ibintu twatwaye uko bingana, ugenekereje ni hagati y’amafaranga 2000 na 4000”
Iyamuremye Claude ukorera mu Murenge wa Niboyi mu Karere ka Kicukiro we yavuze ko yahisemo gukora aka kazi kugira ngo agire akazi gahoraho kuko mbere yakoraga ibiraka (akazi k’igihe gito) aho usanga uyu munsi biboneka undi munsi ntibiboneke. Gusa byamufashije gukora yizigamira bituma yigurira igare.
Avuga ko umusaruro yabonye muri aka kazi ko gutwara abagenzi ku igare ari uko yagatangiye ari umusore none akaba yarubatse inzu ye akanashaka umugore bakaba bafitanye n’umwana. Aka kazi kakaba kamutunze kanamufasha kwishyura ubwisungane mu kwivuza we n’umuryango we.
Aba banyonzi bagiriye inama urubyiruko rukunze kuvuga ko akazi kabuze, aho bamwe usanga birirwa mu rugo kandi hari indi mirimo bakwiye gukora nubwo yaba ibinjiriza amafaranga make kuko umuntu ahera kuri bike bikamufasha kugenda yiteza imbere.
Aba banyonzi bagaragaza imbogamizi bahura nazo, aho bamwe mu bantu bumva ko igare ari ikintu gisuzuguritse cyane cyane, abatwara ibindi binyabiziga bakumva ko bari munsi yabo bakababangamira mu nzira kandi bose bagendera mu muhanda umwe, ikindi kandi ni uko igare ritagira ubwishingizi.


text:
SNEC:iratangiza umushinga wo “gutoza urubyiruko guhura na Yezu mu Ijambo ry’Imana”
Abitabiriye inama ya SNEC
Abitabiriye inama ya SNEC
Mu gihe cy’iminsi 3, kuva tariki ya 11 kugeza ku ya 13 Nyakanga 2016, ibiro bishinzwe amashuri gatolika mu Rwanda (SNEC) byahuguye itsinda rigizwe n’abayobozi hamwe n’abarimu b’ibigo by’amashuri 15 byatoranyijwe mu madiyosezi atatu ngo bizatangiriremo umushinga w’imyaka itatu ugamije gutoza urubyiruko gusenga binyuze muri gahunda yiswe “Amatsinda yo gusoma Bibiliya mu mashuri gatolika”. Mu bandi bitabiriye aya mahugurwa harimo ba padiri omoniye w’amashuri muri ayo madiyosezi azatangiriramo uwo mushinga: Kabgayi, Ruhengeri na Byumba.
Atangiza aya mahugurwa Padiri Janvier Nduwayezu, umuyobozi wa SNEC yagarutse kuri zimwe mu mbogamizi usangana urubyiruko, zirubuza gusoma no gusenga rwifashishije Bibiliya. Yagize ati: “iyo uganiriye n’urubyiruko ku bya Bibiliya, benshi bakubwira ko bayisoma gake cyane, abandi kuyisoma bitaborohera, batabibonera umwanya, ko gusoma Bibiliya binaniza, ko ntayo bagira, n’aho abandi, ko batabitojwe”.
N’ubwo urubyiruko rugaragaza izi mbogamizi, usanga rufite ibindi rusoma, rushyiramo imbaraga nyamara bikomeye kandi bifite n’ingaruka mbi ku mibereho n’imikurire yarwo. Aha twavuga nk’amakuru mu nyandiko cyangwa mu mashusho usanga kuri n’imbuga nkoranya mbaga(Internet). Kuba urubyiruko rudaha agaciro n’u-mwanya ukwiye gusoma no gusenga rugendeye ku nkuru ziri muri Bibiliya si uko bidafite akamaro ahubwo n’uko rudafite uburyo rutegurwa cyangwa ngo ruherekezwe mu kuyisoma (un cadre adéquat de préparation et d’encadrement pour une lecture priante de la Bible).
Imwe mu nshingano nyamukuru zawo, uyu munshiga ugamije gutoza urubyiruko guhura na Yezu mu ijambo ry’Imana binyuze mu matsinda, umu-ntu ku giti cye no muri za “week-end biblique”. Kugira ngo bigerweho, abana bazafashwa mu ikubitiro gutunga no gusoma Bibiliya, gusenga, gusangira ubuzima mu matsinda no guhanga bashingiye ku nkuru basomye muri Bibiliya cyangwa bazirikanyeho.
Abahuguwe bavuze ko aya matsinda mu mashuri ashoboka kuko “bayiyumvamo kandi akenewe”. Bagize bati : “Turagenda tubona ishusho y’icyo twifuza. Turashaka gufasha urubyiruko guhura na Yezu mu ijambo ry’Imana, muri iyi si y’iki gihe”. Ishusho nziza yaduha umurongo n’icyerekezo ni ibonekerwa ry’Intumwa zajyaga ku musozi wa Emmawusi (Lk 24,13-33). ( La mise en scène du récit de l’apparition de Jésus à deux disciples qui faisaient la route vers Emmaus en est l’image typique de ce nous voulons “cercles de lecture priante de la Bible”. (Lc 24,13-33).
Basanga umwihariko w’aya matsinda, ari uko mbere na mbere azaba ashingiye kuri Bibiliya n’ubukungu bwayo, akazafasha urubyiruko, kwigirira icyizere, kumenyana byimbitse no kubana kurushaho binyuze mu gusangira ubuzima, Gufasha abana kuzamura impano zijyanye n’ijambo ry’Imana no kubashishikariza kugira ibikorwa by’urukundo birenga imbibi z’ishuri. Mu yandi magambo, aya matsinda azafasha abana kugira no kurangwa n’imigenzo mbonezabupfura na mboneza-mana. Ibi kuri bo, bizatuma umwihariko w’uburezi bufite ntego Kiliziya ishyize imbere ugaragara kandi ababyeyi barerera muri aya mashuri barusheho kuyagirira ikizere. Abarezi bavuze ko mu bigo by’amashuri hasanzwemo n’andi matsinda (clubs) abana bahuriramo kandi bagasoma ariko ko aya azaba afite akarusho “hazazamo ibihango n’ibikorwa by’urukundo rw’ibyo basomye” kandi bahabwe umwanya wo kubisangiza bagenzi babo nka rimwe mu kwezi.
Padiri Jérémie Sengabo (umumonaki w’i Gihindamuyaga) wigishije ku gusenga uzirikana ijambo ry’Imana (Lectio divina), yishimiye ko abahuguwe bose bahuriye ku nyikizirizo imwe “Birashoboka, igihe ni iki, ahubwo twaratinze. “Ikintu icyo ari cyose gikwiye gutangirwa no gusenga. Uyu mugambi dutangiye ni ikintu gikomeye kidusaba kubanza gupfukama no gusenga kugira tubashe kugera ku ntego”.
Abahuguwe basabwe kureka abana bakumva cyangwa bakisobanurira Bibiliya uko babyumva. Birashoboka ko umwarimu yagira ubufasha atanga mu gusobanura ibango cyangwa igice runaka cya Bibiriya kifashishijwe. Ariko bagomba kwirinda ko bihinduka ishuri rya “théologie”. « Mureke abana bihitiremo. Icya ngombwa ni ukuzirikana Ijambo ry’Imana kandi ntabwo ari isiganwa, si “programme yo kurangiza”, ahubwo ni ukuganira na Bibiliya dusenga”.
Abahuguwe basanga SNEC yarakoze neza mu gutegura ingendanyi no gutekereza ku gushyiraho aya matsinda mu mashuri kuko bizafasha kurushaho gucengera n’isomo ry’Iyobokamana. Padiri Janvier yashimangiye ko amatsinda nk’aya azafasha kugenda bagarura umwimirere w’isomo ry’Iyobokamana. Yagize ati ni ukuri “Lectio divina” ifasha gutekereza kandi yafasha koko mu gucengera isomo ry’Iyobokamana”.
Ku bagize impungenge y’uko umushinga nk’uyu wakomwa mu nkokora no kutagira Bibiliya kuko ihenze, Padiri Janvier yavuze ko “kugura Bibiliya ku bana b’iki gihe atari ikibazo kuko bagira cyangwa bafite amahirwe yo kuba babona amafaranga”. Avuga ko hari gahunda bafatanyije n’ibigo by’amashuri bashobora gutekerezaho zabafasha kubona ku buryo budahenze n’umwana akaba yabasha kuyigurira. Mu ntangiriro, SNEC izatanga Bibiliya 10 kuri buri kigo, zikoreshwa mu matsinda kandi zibe ari umutungo w’ikigo.
Bemeranyijwe ko Bibiliya ikwiye gukoreshwa ari “Bibiliya Ntagatifu” bitewe n’uburyo yanditse n’ibisobanuro itanga. Ikindi ni uko buri shuri rizagira amatsinda ari hagati ya tatu n’icumi, rimwe rigizwe n’abana 20. Mu gihembwe gitaha hazaba andi mahugurwa no gutegura ibitabo bizajya bikoreshwa mu gukurikirana aya matsinda.